২৩ ফেব্রুয়ারি, ২০১৯ ১৫:৪৯:০০\nনানা আয়োজন আর উৎসব মুখর পরিবেশের মধ্য দিয়ে ইসলামী বিশ্ববিদ্যালয়ে (ইবি) আন্ত:বিশ্ববিদ্যালয় হ্যান্ডবল ও বাস্কেটবল টুর্নামেন্ট ২০১৯ শুরু হয়েছে।\nশনিবার (২৩ ফেব্রুয়ারি) সকাল ১১টায় বিশ্ববিদ্যালয়ের কেন্দ্রীয় হ্যান্ডবল গ্রাউন্ডে টুর্নামেন্টের আনুষ্ঠানিক উদ্বোধন করেন উপাচার্য অধ্যাপক ড. হারুন উর রশিদ আসকারী।\nউদ্বোধনী অনুষ্ঠানে প্রধান অতিথির বক্তব্যে উপাচার্য বলেন, ‘একুশ শতকের উপযুক্ত মানবশক্তি তৈরিতে পড়াশোনার পাশাপাশি খেলাধুলা এবং সাংস্কৃতিক কর্মকান্ডের বিকল্প নেই। তাছাড়া খেলাধুলা, সাংস্কৃতিক কর্মকান্ড দেহ ও মনকে সুস্থ রাখার পাশাপাশি আমাদেরকে সন্ত্রাস, জঙ্গীবাদ ও মাদকমুক্ত রাখে।’\nএসময় তিনি বলেন, ‘বর্তমান সরকার শিক্ষা এবং গবেষণার পাশাপাশি খেলাধুলা এবং সাংস্কৃতিক চর্চাকে গুরুত্ব দিয়েছেন। সেই লক্ষ্যে সন্ত্রাস জঙ্গীবাদ ও মাদকমুক্ত সমাজ বিনির্মানে বিভিন্ন সময় ইসলামী বিশ্ববিদ্যালয় আন্ত:বিশ্ববিদ্যালয়ের বিভিন্ন টুর্নামেন্টের আয়োজন করে আসছে।’\nক্রীড়া কমিটির আহবায়ক ও বিশ্ববিদ্যালয়ের উপ-উপাচার্য অধ্যাপক ড. এম শাহিনুর রহমানের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন কোষাধ্যক্ষ অধ্যাপক ড. সেলিম তোহা, রেজিস্ট্রার (ভারপ্রাপ্ত) এস এম আব্দুল লতিফ প্রমুখ।\nবিশ্ববিদ্যালয়ের শারীরিক শিক্ষা বিভাগের কর্মকর্তা মাবিলা রহমানের সঞ্চালনায় অনুষ্ঠানে আরও উপস্থিত ছিলেন, সাবেক প্রক্টর অধ্যাপক ড. মাহবুবর রহমান, ছাত্র উপদেষ্টা অধ্যাপক ড. পরেশ চন্দ্র বর্ম্মন, প্রক্টর (ভারপ্রাপ্ত) ড. আনিছুর রহমান, শারীরিক শিক্ষা বিভাগের পরিচালক ড. সোহেলসহ বিভিন্ন বিভাগের শিক্ষক-শিক্ষার্থীরা।\nউদ্বোধনী অনুষ্ঠান শেষে ইসলামী বিশ্ববিদ্যালয়ের নৃত্য সংগঠন ‘নৃত্যাঙ্গন’ এর পরিবেশনায় হ্যান্ডবল গ্রাউন্ডে মনোজ্ঞ নৃত্য প্রদর্শনী অনুষ্ঠিত হয়। এরপর কুষ্টিয়ার বিখ্যাত বাউল শিল্পিদের অংশগ্রহনে বাউল সংগীত পরিবেশিত হয়।\nপরে বেলা সাড়ে ১২টায় উদ্বোধনী খেলায় (হ্যান্ডবল ছাত্র) স্বাগত ইসলামী বিশ্ববিদ্যালয়ের সাথে বাংলাদেশ কৃষি বিশ্ববিদ্যালয় মুখোমুখি হয়। এরপর (হ্যান্ডবল ছাত্রী) খেলায় রাজশাহী বিশ্ববিদ্যালয়ের সঙ্গে প্রতিদ্বন্দিতা করে স্বাগত ইসলামী বিশ্ববিদ্যালয়।\nউল্লেখ্য, এ বছর আন্ত:বিশ্ববিদ্যালয় হ্যান্ডবল ও বাস্কেটবল টুর্নামেন্টে ইবি, ঢাবি, রাবি, জাবি, যবিপ্রবি, শাবিপ্রবিসহ মোট ১২টি বিশ্ববিদ্যালয় অংশগ্রহণ করছে। আগামী ৭ মার্চ সমাপনী অনুষ্ঠানের মধ্যে দিয়ে টুর্নামেন্ট দুটির কার্যক্রম শেষ হবে বলে শারীরিক শিক্ষা বিভাগ সূত্রে জানা গেছে।


Why Shakib Al Hasan has not been retained by KKR, reason revealed dgtl-Ebela.in\nসাকিবকে রাখল না শাহরুখের কেকেআর! নেপথ্য-কারণ কী\nনিজস্ব প্রতিবেদন, এবেলা.ইন | ৪ জানুয়ারি, ২০১৮, ১৯:৩৯:১৩ | শেষ আপডেট: ৫ জানুয়ারি, ২০১৮, ১৯:১৫:৫৬\nবোর্ডের পাঠানো ইমেল-এ জানানো হল কেকেআর মাত্র দুই ক্রিকেটারকে ধরে রাখছে। এঁরা যথাক্রমে— সুনীল নারিন এবং আন্দ্রে রাসেল।\nশাহরুখ খানের সঙ্গে সস্ত্রীক সাকিব আল হাসান। — এসআরকে ইউনিভার্স টুইটার\nদীর্ঘ প্রতীক্ষার অবসান। বৃহস্পতিবার ফ্র্যাঞ্চাইজিগুলো কোন ক্রিকেটারদের ধরে রাখছে, সেই তালিকা প্রকাশ করার পরেই জল্পনার ইতি ঘটল। আগেই জানানো হয়েছিল, গৌতম গম্ভীরকে ধরে রাখবে না কেকেআর। সেই সূত্রের সত্যতা ধরেই কেকেআর-এর তরফে রাখা হল না গৌতম গম্ভীরকে। বোর্ডের পাঠানো ইমেল-এ জানানো হল— কেকেআর মাত্র দুই ক্রিকেটারকে ধরে রাখছে। এঁরা যথাক্রমে — সুনীল নারিন এবং আন্দ্রে রাসেল। পাঁচ ক্রিকেটারকে ধরে রাখার সুযোগ থাকলেও দুই ক্যারিবিয়ান ছাড়া সব ক্রিকেটারদেরই রিলিজ করে দেওয়া হল।\nসেই সঙ্গে কেকেআর-এর সঙ্গে সম্পর্কে ইতি ঘটে গেল সাকিব আল হাসানেরও। পড়শি দেশের তারকা অলরাউন্ডারকে ধরে রাখার পিছনে যুক্তি ছিল, বাংলাদেশে কেকেআর-এর জনপ্রিয়তায় অনুঘটক সাকিব। পাশাপাশি সাকিবের পারফরম্যান্সও ছিল নজরকাড়া। জাতীয় দলের জার্সিতেও নিয়মিত পারফরম্যান্স করে চলেছেন সাকিব। তা সত্ত্বেও কেন রাখা হল না সাকিবকে?\nকেকেআর-এর অন্দরমহলে কান পাতলে শোনা যাচ্ছে, নির্দিষ্ট পরিকল্পনা মেনেই রাখা হয়নি সাকিবকে। আসলে গম্ভীর-জমানা থেকে বেরিয়ে আসতে চাইছেন নাইট রাইডার্স কর্তারা। নতুন করে দল সাজাতে চাইছেন তাঁরা।\nসাত বছর পর সাকিব আল হাসানের সঙ্গে বিচ্ছেদ ঘটল কেকেআর-এর। গত মরশুমে কেকেআরের সুযোগ ছিল ১৪ জন ক্রিকেটার ধরে রাখার। তখন সাকিবকে রিটেন করেছিল নাইট রাইডার্স। তার-ও আগে ২০১৪ সালে সাকিবকে ছেড়ে দিয়েও ফের নিলামে কিনেছিল কেকেআর। এবারেও সেরকমভাবে নিলামে ‘রাইট টু ম্যাচ’ কার্ড ব্যবহার করে কেকেআর কম দামে গম্ভীরকে কিনতে পারে।\nতবে কেকেআর-এর তরফে চলতি মাসের শেষ দিকে নিলামে সাকিবকে না কেনার সম্ভাবনা বেশি। সূত্রের খবর বলছে, সাকিবকে বাদ দেয়ার পর মূল কারণ বাজেট। গত মরশুমে সাকিব দলকে ঠিকমতো সার্ভিস দিতে পারেননি বলে নাইট কর্তৃপক্ষের অভিমত। তাই সাকিবকে বিদায় জানিয়ে দেওয়া হল। নিলামের আগেই।\nএদিকে, এবারের নিলামে মোট আট বাংলাদেশি ক্রিকেটার থাকছেন। কারণ, বাংলাদেশ বোর্ডের কাছ থেকেও ছাড়পত্র মিলেছে। সাকিব, মুস্তাফিজুর ছাড়াও থাকছেন— তামিম ইকবাল, মেহদি হাসান, লিটন দাস, সাব্বির রহমান, আবুল হাসান।


১৩. সাফল্যের রহস্য – মানুষের ইতিহাস\nবাণিজ্য, সাম্রাজ্য এবং ধর্মের বিস্তার বিভিন্ন মহাদেশের বিচ্ছিন্ন সেপিয়েন্সদেরকে একত্রিত করে একটি একীভূত মানব সমাজ গড়ে তুলতে সহায়তা করে। তবে পৃথিবীজুড়ে সেপিয়েন্সের এই ছড়িয়ে পড়া এবং একত্রিত হবার প্রক্রিয়াটা মোটেই সরল ছিল না, আর একেবারে নির্বিঘ্নেও সেটা সম্পন্ন হয়নি। যদিও মোটা দাগে দেখলে মনে হয়, অনেকগুলো ছোট ছোট সংস্কৃতির রূপান্তরিত হয়ে কয়েকটা বড় সংস্কৃতিতে পরিণত হওয়া এবং অবশেষে কয়েকটি প্রধান সংস্কৃতি মিলেমিশে বিশ্বব্যাপী একটি একক মানব সমাজের প্রতিষ্ঠা, এসবই ছিল সেপিয়েন্সের অনিবার্য নিয়তি।\nসেপিয়েন্সের জন্য একটি বৈশ্বিক সমাজ গড়ে ওঠাটা অনিবার্য ছিল- এ কথার অর্থ অবশ্য এই নয় যে, আজ আমরা পৃথিবীটাকে যে রূপে দেখছি সেপিয়েন্সের জন্য অনিবার্য বৈশ্বিক সমাজের অবস্থা ঠিক সেরকমটাই হবার কথা ছিল। পৃথিবীর আজকের সমাজব্যবস্থার বিকল্প ব্যবস্থাগুলো কেমন হতে পারত সেটা আমরা চাইলেই কল্পনা করতে পারি। আমাদের প্রশ্ন জাগতেই পারে- দুনিয়াজুড়ে কেন আজ ইংরেজির জয়জয়কার, ডেনিশ ভাষার কেন নয়? কেন আজ পৃথিবীতে দুইশ কোটি খ্রিস্টান আর একশ পঁচিশ কোটি মুসলিম? অথচ জরুথস্ট্রবাদ ও ম্যানিকিয়ান ধর্মের অনুসারী কেন মাত্র দেড় লক্ষ? আমরা যদি দশ হাজার বছর পিছন থেকে আবার শুরু করতে পারতাম, তাহলে আবারও কি দ্বৈতবাদকে পিছনে ফেলে একেশ্বরবাদী ধর্ম পৃথিবীতে রাজত্ব করত?\nযেহেতু হাতে-কলমে অতগুলো বছর পিছিয়ে যাবার সুযোগ আর নেই, সে কারণে এসব প্রশ্নের সঠিক উত্তর কী হতো সেটাও নিশ্চিত করে বলা অসম্ভব। কিন্তু ইতিহাসের দুটো গুরুত্বপূর্ণ বৈশিষ্ট্য খেয়াল করলে এ প্রশ্নের উত্তর সম্পর্কে কিছু ধারণা পাওয়া যেতে পারে।\n১। চোর পালালে বুদ্ধি বাড়ে\nইতিহাসের পথের প্রতি মোড়ে মোড়ে থাকে অনেকগুলো বাঁক। অতীত থেকে একটি জানা পথে হেঁটে আমরা বর্তমানে পৌঁছাতে পারি। কিন্তু বর্তমান থেকে অগণিত অজানা পথ চলে গেছে ভবিষ্যতের দিকে। । এই অগণিত পথের মাঝে ইতিহাস সবসময় সহজ, মসৃণ, প্রায়-চেনা পথটাই বেছে নেবে, এমনটা ভাবাই স্বাভাবিক। কিন্তু অনেক সময়ই ইতিহাসের দিকপালেরা ইতিহাসকে টেনে নিয়ে যায় অপ্রত্যাশিত, অমসৃণ পথে।\nখ্রিস্টীয় চতুর্থ শতাব্দীর শুরুর দিকে রোমান সাম্রাজ্যে অনেকগুলো ধর্মের বিস্তারের সম্ভাবনা তৈরি হয়। রোমানরা সেসব সম্ভাবনা নাকচ করে তাদের পুরনো, বৈচিত্র্যপূর্ণ বহু-ঈশ্বরবাদী ধর্ম নিয়েও থাকতে পারত। রোমানদের এর আগের শতাব্দীটা কেটেছে তিক্ত গৃহযুদ্ধের মধ্য দিয়ে। রোমান সম্রাট কনস্ট্যানটিন সে কথা মাথায় রেখেই সম্ভবত ভেবেছিলেন, পুরো সাম্রাজ্যের নানা রকম মানুষকে এক কাতারে আনতে হলে প্রয়োজন এমন কোনও ধর্ম, যার নীতিগুলো হবে সুনির্দিষ্ট। বেছে নেওয়ার মতো অনেক ধর্মই তাঁর সামনে ছিল। তিনি বেছে নিতে পারতেন ম্যানিকিয়ানিজম, বেছে নিতে পারতেন পারস্যের দেবতা মিথ্রাস কিংবা সিবিলির দেবী আইসিসকে, অথবা গ্রহণ করতে পারতেন জরুথস্ট্রবাদ বা ইহুদি ধর্ম, এমনকি বৌদ্ধধর্মকেও। এতকিছুর মাঝেও তিনি কেন যিশুখ্রিস্টের পথে হাঁটলেন? খ্রিস্টধর্মে কি এমন কিছু ছিল যার প্রতি সম্রাটের ব্যক্তিগত বিশেষ আগ্রহ ছিল? নাকি খ্রিস্টধর্মের মাধ্যমে তাঁর কোনও উদ্দেশ্য সহজে পূরণ হতো? খ্রিস্টধর্ম বেছে নেওয়ার পিছনে কি তাঁর ধর্মীয় কোনও অভিজ্ঞতার ভূমিকা ছিল? নাকি খ্রিস্টধর্মের প্রসার দেখে তাঁর উপদেষ্টারা তাঁকে পরামর্শ দিয়েছিলেন সেটা গ্রহণ করতে? ইতিহাসবিদরা এমন অনেক রকম ধারণা করতে পারেন, কিন্তু সঠিক কারণটা বের করে আনতে পারেন না। খ্রিস্টধর্ম কীভাবে রোমান সাম্রাজ্য দখল করল তার বিশদ বর্ণনা তাঁরা দিতে পারেন, কিন্তু ঠিক কী কারণে সেটা সম্ভব হল তা বলতে পারেন না।\nকোনো কিছু ‘কীভাবে’ হল তার বর্ণনা দেওয়া, আর ‘কেন’ হল তা ব্যাখ্যা করা- এ দুটোর মধ্যে পার্থক্য কী? পার্থক্য হল, ‘কীভাবে’র উত্তর দিতে বিভিন্ন সময়ে ঘটা ঘটনাগুলোকে ধারাবাহিকভাবে সাজালেই হয়। আর ‘কেন’র উত্তরে সেই ঘটনাগুলোর মধ্যে কার্য-কারণের সূত্র তৈরি করতে হয়।\nবিশেষজ্ঞদের মধ্যে কেউ কেউ খ্রিস্টধর্মের উত্থানের মতো ঘটনাগুলোর সুনির্দিষ্ট ব্যাখ্যা দিতে পারেন। তাঁরা মানুষের ইতিহাসকে পরিবেশ, জীববিজ্ঞান ও অর্থনৈতিক কর্মকাণ্ডের মিথস্ক্রিয়ার ফলাফল হিসেবে দেখানোর চেষ্টা করেন। তাঁদের মতে, ভূমধ্যসাগরীয় রোমান অঞ্চলের ভৌগোলিক বৈশিষ্ট্য, বংশগতি ও অর্থনীতিই সেখানে একেশ্বরবাদী ধর্মের প্রতিষ্ঠা অনিবার্য করে তোলে। তবে বেশিরভাগ ইতিহাসবিদই এ ধরনের তত্ত্বের ব্যাপারে সন্দিহান। ইতিহাসের ব্যাপারটাই এমন- কোনো একটা সময়ের কথা যত বেশি জানা যায়, তার ঘটনাপ্রবাহের ব্যাখ্যা দেওয়া ততটাই কঠিন হয়ে পড়ে। যারা ওই সময়ের ভাসা ভাসা জ্ঞান রাখে, তারা কী ঘটেছে তার উপরে জোর দেয়, পরের ঘটনাগুলো দেখে কারণ ব্যাখ্যা করার চেষ্টা করে। আর যারা খুব ভালোভাবে জানে, তারা আরও কী কী ঘটতে পারত কিন্তু ঘটেনি, সেগুলোর ব্যাপারেও ভাবে।\nসত্যি বলতে কী, যারা সেই সময়ের কথা সবচেয়ে ভালোভাবে জানত, মানে ওই সময়ে যারা বেঁচে ছিল, তারাই ছিল সবচেয়ে অন্ধকারে। সম্রাট কনস্ট্যানটিনের আমলে সাধারণ একজন রোমান নাগরিকের কাছে তাদের সাম্রাজ্যের ভবিষ্যৎ ছিল ধোঁয়াশা। ইতিহাসের নিয়মই এই- পিছনে ফেলে আসা ঘটনাকে যতটা অবশ্যম্ভাবী মনে হয়, বর্তমান তার ধারে কাছেও যায় না। এখনকার সময়ের জন্যও কথাটা খাটে। আমরা কি বিশ্বব্যাপী অর্থনৈতিক মন্দা কাটিয়ে উঠতে পেরেছি? নাকি আরও খারাপ সময় সামনে আসছে? চীন কি সত্যিই একদিন সারা পৃথিবীর উপর ছড়ি ঘোরাবে? আমেরিকার আধিপত্য কি খর্ব হবে কোনোদিন? একেশ্বরবাদী ধর্মগুলোর মৌলবাদী আচরণ কি অচিরেই থামবে, নাকি আরও অনেক দিন পর্যন্ত চলবে? আমাদের সামনে কী আছে- বিরাট কোনো পরিবেশ বিপর্যয় নাকি প্রযুক্তির চরম উৎকর্ষ? আজ এসব প্রশ্নের প্রত্যেকটা উত্তরের পক্ষেই ভালো ভালো যুক্তি দেওয়া সম্ভব, কিন্তু কী হবে সেটা নিশ্চিত করে বলতে পারবে না কেউ। অথচ আজ থেকে দশ কি বিশ বছর পরে মানুষ যখন পিছনের কথা ভাববে, তখন তাদের মনে হবে, যা যা ঘটেছে ঠিক সেগুলোই তো হওয়ার কথা!\nআবার অনেক সময় যেটা হওয়ার সম্ভাবনা খুব কম সেটাই হয়। ৩০৬ খ্রিস্টাব্দে কনস্ট্যানটিন যখন রাজা হলেন, তখন পৃথিবীতে খ্রিস্টধর্ম পালন করত অল্প কিছু মানুষ। তখন যদি কেউ বলত এই খ্রিস্টধর্মই হতে যাচ্ছে রোমান সাম্রাজ্যের রাষ্ট্রধর্ম, তাতে মানুষের প্রতিক্রিয়া কী হত জানতে হলে “২০৫০ সাল নাগাদ যুক্তরাষ্ট্রের প্রধান ধর্ম হবে হিন্দু ধর্ম”- এ কথাটা একটু প্রচার করে দেখতে পারেন। ১৯১৩ এর অক্টোবরে বলশেভিকরা ছিল রাশিয়ার একটা ছোট দল। এই ছোট দলটাই যে চার বছরের মধ্যে পুরো দেশটা দখল করবে- এ কথাটা ছিল অবিশ্বাস্য। ৬০০ খ্রিস্টাব্দের আরবের মরুবাসী মানুষেরা আটলান্টিকের তীর থেকে ভারত পর্যন্ত জিতে নেবে, এ কথা তো আরও অবিশ্বাস্য ছিল। বাইজানটাইন (Byzantine) সেনাবাহিনী যদি আরবদের প্রাথমিক আক্রমণ ঠেকিয়ে দিতে পারত, তাহলে ইসলাম ধর্মও আরবের অল্প কিছু মানুষের ধর্ম হয়েই থাকত। তখন আমাদের ইতিহাসবিদরাও মক্কার একজন মধ্যবয়সী বণিকের উপর অবতীর্ণ ঐশ্বরিক বাণী কেন মানুষের মাঝে বিস্তৃত হতে পারল না- সেটা খুব সহজে ব্যাখ্যা করতেন।\nএসবের মানে এই নয় যে, মানুষের সমাজে যে কোন সময় যে কোনও কিছু ঘটা সম্ভব। বিভিন্ন ভৌগোলিক, জীববৈজ্ঞানিক বা অর্থনৈতিক কারণে পরিস্থিতির উপর নানা রকম সীমাবদ্ধতা তৈরি হয়। আবার সেসব সীমাবদ্ধতার ভিতর থেকেই ইতিহাসের এমন সব পথ খুলে যায়, যাকে কোনোভাবেই কোনো নিয়মের মধ্যে ফেলা যায় না।\nযারা ইতিহাসের চলার পথকে সুনির্দিষ্ট বা নিয়মতান্ত্রিক ভাবেন এই মন্তব্য তাদেরকে হয়ত কিছুটা হতাশ করবে। ইতিহাসের গতিপথকে নিয়মতান্ত্রিক ভাবার সুবিধা হল, সেক্ষেত্রে পৃথিবীর আজকের অবস্থা ও প্রচলিত বিশ্বাসগুলোকে অতীতের ঘটনাগুলোর অনিবার্য পরিণতি হিসেবে দেখানো যায়। এই যে আজকে আমরা বিভিন্ন জাতি হয়ে বিভিন্ন দেশে বাস করি, পুঁজিবাদী কাঠামোর উপর নির্ভর করে জাতির অর্থনৈতিক ভিত্তি গড়ে তুলি, মানবাধিকারের কথা বলি- এ সবকিছুকেই তখন প্রাকৃতিকভাবে উদ্ভূত আমাদের অনিবার্য পরিণতি হিসেবে ব্যাখ্যা করা যায়। ইতিহাসকে যদি আমরা নিয়মতান্ত্রিক বলে স্বীকার না করি তাহলে তার অর্থ দাঁড়ায় এই জাতীয়তাবাদ, পুঁজিবাদ আর মানবাধিকারে পৃথিবীর এত মানুষের বিশ্বাস স্রেফ কাকতালীয় একটা ব্যাপার।\nইতিহাসকে কখনো নির্দিষ্ট একভাবে ব্যাখ্যা করা যায় না। কারণ ইতিহাস কোনও নিয়ম মেনে এগোয় না। এক সাথে এত বেশি ঘটনা ঘটে, আর একটা ঘটনার উপর অন্যান্য ঘটনার প্রভাব এত বেশি যে সব মিলিয়ে পুরো ব্যাপারটা খুব জটিল হয়ে দাঁড়ায়। কোনো একটা ঘটনার একটা ছোট্ট পরিবর্তন হলেই তার ফলাফল একসময় বিরাট হয়ে যায়। শুধু তাই না, ইতিহাস হল একটা দ্বিতীয় মাত্রার বিশৃঙ্খল সিস্টেম (second order chaotic system)। বিশৃঙ্খল সিস্টেম দুরকম হতে পারে। প্রথম মাত্রার বিশৃঙ্খল সিস্টেমের উপর ভবিষ্যদ্বাণীর কোনও প্রভাব নেই। এর একটা উদাহরণ হল আবহাওয়া। আবহাওয়া কেমন হবে সেটা অনেকগুলো বিষয়ের উপর নির্ভর করে। কিন্তু আমরা সেটার কম্পিউটার মডেল দাঁড় করাতে পারি, আর সেই মডেল আবহাওয়া নিয়ন্ত্রক বিষয়গুলো নিয়ে হিসেব করে নির্ভুল ভবিষ্যদ্বাণী করতে পারে। এই ভবিষ্যদ্বাণী আবহাওয়ার উপর কোন প্রভাব ফেলে না বা আবহাওয়া পাল্টে দেওয়ার ক্ষেত্রে কোন ভূমিকা পালন করে না।\nদ্বিতীয় মাত্রার বিশৃঙ্খলার সমস্যা হল, সেটা নিয়ে কোনও ভবিষ্যদ্বাণী করা হলে সেই ভবিষ্যদ্বাণীও পরবর্তী ঘটনার উপর প্রভাব বিস্তার করে। বাজার হল এরকম সিস্টেম। আজ যদি এমন একটা কম্পিউটার প্রোগ্রাম লেখা হয় যেটা শতকরা একশ ভাগ নিশ্চয়তায় আগামীকাল তেলের দাম কত হবে সেটা বলে দেবে, তাহলে কী হবে? ভবিষ্যদ্বাণী হওয়ার সাথে সাথে বাজারে তেলের দাম পালটে যাবে, ফলে ওই ভবিষ্যদ্বাণীও ব্যর্থ হবে। ধরা যাক আজ প্রতি ড্রাম তেলের দাম ৯০ ডলার, আর আমাদের কম্পিউটার প্রোগ্রাম বলল আগামীকাল সেটা ১০০ ডলার হয়ে যাবে। সাথে সাথে তেল ব্যবসায়ীরা তেল কিনতে ছুটবে, কারণ তারা জানে আজ ৯০ ডলারে তেল কিনে কাল ১০০ ডলারে সেটা বেচা যাবে। তাহলে আর আগামীকাল নয়, আজই তেলের দাম ১০০ ডলার হয়ে যাবে। কাল কত হবে? কেউ জানে না সেটা।\nরাজনীতিও আরেকটা দ্বিতীয় মাত্রার বিশৃঙ্খল সিস্টেম। অনেকেই ১৯৮৯ সালের সোভিয়েত বিপ্লব কিংবা ২০১১ সালের ‘আরব বসন্ত’ বিপ্লব কেন আগে থেকে আঁচ করা গেল না সেজন্য সংশ্লিষ্ট বিশেষজ্ঞদের দায়ী করেন। কিন্তু সেটা অনুচিত। বিপ্লব তার সংজ্ঞানুযায়ীই অনুমানযোগ্য নয়। আগে থেকে কোন বিপ্লবের অনুমান করা গেলে সে বিপ্লবের সম্ভাবনাই নাকচ হয়ে যায়।\nএখন প্রশ্ন হল, কেন আগে থেকে এসব বিপ্লব সম্পর্কে অনুমান করা যায়নি? ধরুন, ২০১০ সালে কয়েকজন রাজনীতি বিশ্লেষক আর তুখোড় কম্পিউটার প্রোগ্রামার মিলে এমন একটা অ্যালগরিদম তৈরি করল যেটা দিয়ে কবে কোথায় বিপ্লব হবে সেটা আগে থেকেই নিখুঁতভাবে জানা যাবে। তারপর তারা তাদের তৈরি প্রোগ্রামটা নিয়ে গেল রাষ্ট্রপতি হোসনি মোবারকের কাছে চড়া দামে বিক্রির আশায়। সেটা কিনে মোবারক যখন দেখবেন ২০১১ সালেই বিপ্লব আসন্ন, তখন কী করবেন তিনি? নিশ্চয়ই নাগরিকদের উপর থেকে করের বোঝা কমিয়ে দেবেন, কোটি কোটি ডলার খরচ করবেন নানাদিকে, সাথে তাঁর গোপন পুলিশ বাহিনীকেও তৈরি থাকতে বলবেন, যদি দরকার হয়। এরপর ২০১১ সাল আসবে, যাবে, কিন্তু বিপ্লব আর হবে না, কারণ বিপ্লব যাতে সংগঠিত না হয় সে ব্যবস্থা তো আগেই করা আছে। এরপর মোবারক সেই রাজনীতি বিশ্লেষক আর প্রোগ্রামারকে ডেকে টাকা ফেরত চাইবেন, কারণ প্রোগ্রামটা কাজ করেনি, তার ভবিষ্যদ্বাণী ব্যর্থ হয়েছে। হয়তো সেই টাকা দিয়ে তিনি নতুন একটা প্রাসাদই বানিয়ে ফেলতে পারতেন। প্রোগ্রামারও যুক্তি দেখাতে পারে, ভবিষ্যদ্বাণী ঠিক হয়েছে বলেই তো বিপ্লব হয়নি, কিন্তু মোবারক তা মানবেন কেন?\nতাহলে ইতিহাস পড়ে কী লাভ? ইতিহাস তো পদার্থবিজ্ঞান কিংবা অর্থনীতি নয় যে সবকিছু একেবারে গাণিতিক সূত্র মেনে চলবে। আসলে ইতিহাস পড়ার উদ্দেশ্য ভবিষ্যৎ জানা নয়, এর উদ্দেশ্য হল আমাদের চিন্তাকে বিস্তৃত করা, এইটুকু বুঝতে পারা যে বর্তমানে যা হচ্ছে তা মোটেই পূর্বনির্ধারিত কিছু নয়। এর উদ্দেশ্য হল এটা জেনে রাখা যে ভবিষ্যৎ নিয়ে আমরা যা যা ভাবি, সম্ভাব্য ঘটনার বিস্তার তার চেয়েও অনেক বেশি। আমরা যখন ইউরোপীয়দের আফ্রিকা দখল করার কথা পড়ি, সেটা আমাদের জানায় যে এখানে কালো মানুষের উপর সাদা মানুষের ছড়ি ঘোরানোটা কোনো অনিবার্য প্রাকৃতিক ঘটনা নয়, সেটা অনেকগুলো সম্ভাব্য ঘটনার মধ্যে একটা মাত্র, এবং ঘটনাটা অন্যরকমও হতে পারত।\n২। অন্ধ ঘুণপোকা\nইতিহাস কোন পথ ধরে এগোবে তার ব্যাখ্যা আমরা দিতে পারি না। কিন্তু ইতিহাস প্রসঙ্গে যে গুরুত্বপূর্ণ মন্তব্যটা আমরা করতে পারি তা হল ইতিহাসের গতিপথ মানুষের ভালোমন্দের ধার ধারে না। ইতিহাস যে সবসময় মানুষের জন্য সবচেয়ে মঙ্গলজনক পথটাই বেছে নিয়েছে, এমন কোনো প্রমাণ এখনও পাওয়া যায়নি। এমন কোনও প্রমাণ নেই যা দেখে আমরা বলতে পারি মানুষের জন্য কল্যাণকর সংস্কৃতিগুলোই টিকে থাকে আর অন্যগুলো হারিয়ে যায়। খ্রিস্টধর্ম যে ম্যানিকিয়ানিজিমের চেয়ে ভালো- এ কথা জোর দিয়ে বলার মতো কোনো যুক্তি আমাদের হাতে নেই। পারস্যের সাসানিদ সাম্রাজ্যের চেয়ে আরব সাম্রাজ্য যে মানুষের বেশি উপকার করেছে- এ কথাও আমরা নিশ্চিত করে বলতে পারি না।\nইতিহাস যে মানুষের জন্য কল্যাণের পথটাই বেছে নেয়- এ কথা আমরা বলতে পারি না, কারণ এই ‘কল্যাণের’ কোনও সর্বজনগ্রাহ্য মাপকাঠি নেই। ‘ভালো’কে এক এক সংস্কৃতিতে এক একভাবে সংজ্ঞায়িত করা হয়। বিজয়ীরা সবসময় ভাবে তাদের ধারণাটাই ঠিক। কিন্তু আমরা সেটা মেনে নেব কেন? খ্রিস্টানরা মনে করে ম্যানিকিয়ানিজমের উপর খ্রিস্টধর্মের বিজয় মানবজাতির জন্য ভালো। কিন্তু আমরা যদি খ্রিস্টধর্মের অনুসারী না হই, তাহলে এ কথা মেনে নেওয়ার কোনও কারণ নেই। একইভাবে মুসলমানরা মনে করে যে মুসলিম শাসনের কাছে সাসানিদ সাম্রাজ্যের পতনও মানুষের জন্য কল্যাণকর ঘটনা। কিন্তু যে মুসলিম নয়, তার কাছে এমনটা নাও মনে হতে পারে। খ্রিস্টধর্ম ও ইসলাম, দুটোর কোনোটাই যদি জয়ী না হতো, তাহলে আজ সেটাকেও নিশ্চয়ই মানুষের জন্য ‘ভালো’ হিসেবেই দেখা হতো।\nঅনেক বিশেষজ্ঞের কাছে সংস্কৃতি জিনিসটা এক ধরনের মানসিক পরজীবী সংক্রমণের মতো একটা ব্যাপার, নিজের অজান্তেই যার বাহক হিসেবে কাজ করে মানুষ নিজে। ভাইরাসের মতো জৈব পরজীবী তাদের বাহকের শরীরের ভিতরে বেঁচে থাকে। এরা এক বাহকের শরীর থেকে অন্য বাহকের শরীরে ছড়ায়, বাহকের শরীর থেকে পুষ্টি আহরণ করে বাহককে দুর্বল করে ফেলে, অনেক ক্ষেত্রে মেরেও ফেলে। ভাইরাসের শুধু নিজের চাহিদা পূরণ করা দরকার, এক শরীর থেকে অন্য শরীরে ছড়ানো দরকার, বাহক বেঁচে থাকল না মারা গেল সেটা তার দেখার বিষয় নয়। ঠিক একইভাবে সাংস্কৃতিক ধারণাগুলোও টিকে থাকে মানুষের মস্তিষ্কের ভিতর। ভাইরাসের মতো এসব ধারণাও বিকাশ লাভ করে, এক মানুষ থেকে অন্য মানুষের মধ্যে ছড়িয়ে যায়। এগুলোর প্রতি মানুষের এক ধরনের দুর্বলতা তৈরি হয় এবং অনেক সময় সংস্কৃতির কারণে মানুষ নিজের প্রাণ ত্যাগ করতেও দ্বিধা বোধ করে না। খ্রিস্টানদের স্বর্গ আকাশে, কিংবা কম্যুনিস্টদের স্বর্গ এই পৃথিবীতেই- এইরকম একটা সাংস্কৃতিক ধারণাকে লালন ও প্রচার করতে অনেক মানুষ তাদের সমস্ত জীবন উৎসর্গ করে দেয়, অনেকে মৃত্যুবরণ করতেও পিছপা হয় না। ভাইরাসের মতই মানুষ মরে গেলেও সাংস্কৃতিক ধারণাটা বেঁচে থাকে, আরও মানুষের মাঝে ছড়িয়ে যায়। মার্ক্সবাদীদের মতে সংস্কৃতি হল অন্য মানুষের কাছ থেকে সুবিধা আদায়ের জন্য কিছু মানুষের ষড়যন্ত্র, কিন্তু মানসিক পরজীবীর ধারণাটা ঠিক সেটা বলে না। এই ধারণা অনুযায়ী, সংস্কৃতি হল ঘটনাচক্রে উদ্ভূত কিছু মানসিক পরজীবী, যারা নিজের টিকে থাকার স্বার্থে আক্রান্ত মানুষকে ব্যবহার করে মাত্র।\nএ ধরনের ব্যাখ্যাকে অনেক সময় বলা হয় ‘মিমতত্ত্ব’ (memetics)। জীবের বিবর্তন যেমন হয় ‘জিন’ (gene) এর প্রতিলিপি তৈরির মাধ্যমে, ঠিক তেমনি সংস্কৃতির বিবর্তন হয় ‘মিম’ (meme) এর প্রতিলিপি তৈরির মাধ্যমে। এখানে জিন এবং মিম দুটোই তথ্যের ক্ষুদ্রতম একক, একটা জৈবিক, অন্যটা সাংস্কৃতিক।১ যেসব সংস্কৃতি তাদের মিমগুলোর প্রতিলিপি তৈরি করতে ও ছড়িয়ে দিতে পারে, সেগুলোই শেষ পর্যন্ত টিকে থাকতে সক্ষম হয়। কিন্তু এসব মিমের বাহক মানুষগুলোর পরিণতি কী হচ্ছে সেটা এখানে অবান্তর।\nঅনেক বিশেষজ্ঞই এই মিমতত্ত্বকে গোনায় ধরতে চান না। তাঁদের কাছে এটা হল সাংস্কৃতিক প্রক্রিয়াগুলোকে জৈবিক প্রক্রিয়াগুলোর সাথে মিলিয়ে দেখার একটা আনাড়ি প্রয়াস মাত্র। কিন্তু এঁদের অনেকেই আবার মিমতত্ত্বেরই এক জ্ঞাতিভাই ‘উত্তরাধুনিকতা’ (postmodernism) তত্ত্বকে মানেন। মিমতত্ত্ব যেখানে মিমকে সংস্কৃতির গাঠনিক উপাদান হিসেবে ধরে নেয়, সেখানে উত্তরাধুনিকতা ডিসকোর্সকে (discourse) সংস্কৃতির গাঠনিক উপাদান হিসেবে বিবেচনা করে। এই যেমন উত্তরাধুনিক চিন্তাবিদদের মতে জাতীয়তাবাদ হল ঊনবিংশ ও বিংশ শতকে সারা পৃথিবীতে ছড়িয়ে পড়া একটি ‘মহামারী’- যার প্রভাবে এই দুই শতাব্দীতে পৃথিবী দেখেছে এতগুলো যুদ্ধ, অত্যাচার, ঘৃণা আর গণহত্যা। প্রথমে এক দেশের মানুষ এই মহামারীতে আক্রান্ত হয়েছে, তারপর সেটা ছড়িয়ে গেছে আশপাশের দেশেও। এই ‘ভাইরাস’টা মানুষের জন্য উপকারী হিসেবেই আবির্ভূত হয়েছিল, কিন্তু সেটা নিজের উপকারই করেছে কেবল।\nএকই রকম যুক্তি সমাজ বিজ্ঞানেও গেম থিওরির(Game Theory) একটা অংশ হিসেবে লক্ষ্য করা যায়। গেম থিওরি পুরো ব্যাপারটাকে অনেকজন খেলোয়াড়ের একটা খেলা হিসেবে দেখে। খেলায় খেলোয়াড়ের কোনো দৃষ্টিভঙ্গি ও আচরণ অন্য খেলোয়াড়ের জন্য ক্ষতিকর হলেও সেটাই খেলার নিয়ম হিসেবে থেকে যায় এবং সবাই সে নিয়মটাই অনুসরণ করে খেলায় জিতবার চেষ্টা করে। অস্ত্রের প্রতিযোগিতা এর একটা ভালো উদাহরণ। এই প্রতিযোগিতায় নেমে অনেক প্রতিযোগীই সর্বস্বান্ত হয়ে যায়, কিন্তু শেষমেশ ক্ষমতার লড়াইয়ে এগোতে পারে না কেউই। পাকিস্তান যখন তার বিমান বাহিনীর জন্য নতুন বিমান কেনে, ভারতও হাত গুটিয়ে বসে থাকে না। আবার ভারত যখন পারমাণবিক বোমা বানায়, পাকিস্তানও সেদিকে এগোয়। পাকিস্তান তার নৌবাহিনীর শক্তিবৃদ্ধি করলে ভারতও তার উচিত জবাব দেয়। এতকিছুর পরেও দেখা যায় ভারত আর পাকিস্তানের সামরিক শক্তির ভারসাম্যটা আগে যেমন ছিল পরেও তেমনই আছে, কিন্তু এর মাঝখান দিয়ে দুই দেশই খরচ করে ফেলেছে কোটি কোটি টাকা। যে টাকা তারা খরচ করতে পারত দেশের মানুষকে উন্নত শিক্ষা ও স্বাস্থ্যসেবা দিতে, তা খরচ হয়ে গেল অস্ত্র কিনতে। এই অপ্রতিরোধ্য অস্ত্রের প্রতিযোগিতা একটা ছোঁয়াচে রোগের মতোই এক দেশ থেকে অন্য দেশে ছড়িয়ে পড়ে। এতে কোনো দেশেরই উপকার হচ্ছে না, কিন্তু প্রতিযোগিতাটা নিজে টিকে থাকছে, আরও বিস্তৃত হচ্ছে। ব্যাপারটা অনেকটা বিবর্তনের মতোই। একটা জিন নিজে টিকে থাকার জন্য সচেতনভাবে কিছুই করে না, অথচ প্রাকৃতিক নির্বাচনের ফলাফল হিসেবে সেটা টিকে যায়। অস্ত্রের প্রতিযোগিতাও ঠিক তেমন। এর নিজে থেকে টিকে থাকবার কোন ক্ষমতা নেই, কিন্তু ক্ষমতার লড়াইয়ের অনাকাঙ্ক্ষিত উপজাত হিসেবে এই প্রতিযোগিতা সমাজে টিকে থাকে।\nগেম থিওরি, উত্তরাধুনিকতা বা মিমতত্ত্ব- যা দিয়েই ব্যাখ্যা করা হোক না কেন, ইতিহাসের উদ্দেশ্য কখনোই মানব কল্যাণ নয়। পৃথিবীর সবচেয়ে সফল সংস্কৃতিগুলোই যে হোমো সেপিয়েন্সের জন্য সবচেয়ে ভালো- সেটা ভাবার কোনোই কারণ নেই। বিবর্তনের মতো ইতিহাসও একজন ব্যক্তি মানুষের সুখ-সুবিধার কথা ভাবে না। আবার একজন মানুষের সেই পরিমাণ জ্ঞান-বুদ্ধি বা ক্ষমতা থাকে না যা দিয়ে ইতিহাসকে সে নিজের সুবিধা অনুযায়ী চালিত করবে।\nএভাবেই ইতিহাস এগিয়ে যায় তার নিজের পথে। কোন রহস্যময় কারণে সে অনেকগুলো পথের মধ্যে একটা ধরে এগোয়, জানা যায় না। ১৫০০ খ্রিস্টাব্দের দিকে ইতিহাস এমন একটা পথ বেছে নিয়েছিল যা পরবর্তীতে শুধু মানুষ নয়, সারা পৃথিবীর ভাগ্য পালটে দেয়। এই ঘটনাকে আমরা বলি বৈজ্ঞানিক বিপ্লব। এই বিপ্লবের শুরু হয়েছিল বিশাল আফ্রো-এশীয় ভূখণ্ডের পশ্চিম কোণে, ইউরোপে। এর আগ পর্যন্ত পৃথিবীর ইতিহাসে ইউরোপের তেমন কোনো ভূমিকাই ছিল না। অথচ সেখান থেকেই কেন বৈজ্ঞানিক বিপ্লব শুরু হল? কেন চীন বা ভারতে সেটা হল না? কেন সেটা খ্রিস্টীয় দ্বিতীয় সহস্রাব্দের মাঝামাঝি থেকে শুরু হল? এর দুশ বছর আগে, বা তিনশ বছর পরে কেন নয়? উত্তর জানা নেই। গবেষকরা এর ডজন ডজন ব্যাখ্যা দিতে পারেন, কিন্তু তার কোনোটাই বাস্তবতার সাথে পুরোপুরি খাপ খায় না।\nইতিহাসের সামনে অসংখ্য সম্ভাবনা, এর মধ্যে অনেকগুলোকেই আমরা অনেকসময় উপলব্ধিও করতে পারি না। বৈজ্ঞানিক বিপ্লবকে বাদ দিয়েও প্রজন্মের পর প্রজন্ম ধরে চলতে থাকা মানুষের ইতিহাস কল্পনা করা যেতে পারে। একইভাবে ভাবা যেতে পারে খ্রিস্টধর্ম, রোমান সাম্রাজ্য অথবা স্বর্ণমুদ্রার ব্যবহার ছাড়া মানুষের অন্য কোন সম্ভাব্য ইতিহাস।\nPrevious post১২. ধর্মের রীতিনীতি\nNext post১৪. জানি না বলতে শেখা


কক্সবাজার ব্যুরো | প্রকাশের সময় : ৩১ জানুয়ারি, ২০১৮, ১২:০০ এএম\nআল আকসা মসজিদের গ্র্যান্ড খতীব ড. ইকরামা সাঈদ আব্দুল্লাহ সবরী বলেছেন, মসজিদে আকসা আসমানের দরজা। এই দরজা দিয়ে বিশ্বনবী (সঃ) আসমানে গেছেন আর সকল নবীরা আসমান থেকে মসজিদে আকসায় এসে শেষ নবী মুহাম্মদ (সঃ) এর ইমামতিতে নামাজ আদায় করেছেন। তিনি বলেন, মসজিদে আকসা মসজিদে হারামের অবিচ্ছেদ্য অংশ। বিশ্বনবী (সঃ) মেরাজের রাতে হারাম শরীফ থেকে প্রথমে মসজিদের আকসায় গিয়েছিলেন। সেখানে তিনি সকল নবীদের নিয়ে নামাজে ইমামতি করেছেন। আর মসজিদে আকসা থেকেই নবীজি আসমানে গেছেন। আল্লাহর দরবারে গেছেন। তাই মসজিদে আকসা ও জেরুজালেমের গুরুত্ব অপরিসীম। মসজিদে আকসা ও জেরুজালেম ইয়াহুদীদের ছেড়ে দেয়া হবে না। তিনি গতকাল কক্সবাজার কেন্দ্রীয় ইদগাহ ময়দানে আন্তর্জাতিক ক্বেরাত সম্মেলনে প্রধান অতিথির বক্তব্যে এসব কথা বলেন। এতে সভাপতিত্ব করেন পোকখালী জামিয়া এমদাদিয়া আজিজুল উলুম মাদরাসার প্রতিষ্ঠাতা ও সদরে মুহতামিম মাওলানা মুখতার আহমদ।\nতিনি বলেন, মসজিদে আকসা মুসলমানদের প্রাণের সম্পদ। এটিকে রক্ষা করা সবার নৈতিক দায়িত্ব। আমি জানি, আমেরিকার অন্যায় আচরণে বাংলাদেশের মুসলমান ক্ষুব্ধ। তিনি বলেন, মুসলিম জাতি এক অঙ্গের ন্যায়। আমেরিকার অন্যায় আচরণের বিরুদ্ধে ক্ষুব্ধ ও প্রতিবাদমুখর। মসজিদে আকসা ইহুদিদের ছাড় দেয়া হবে না। শক্তভাবে তাদের প্রতিহত করা হবে।\nমসজিদে আকসার গ্র্যান্ড খতীব বলেন, মুসলমানদের প্রথম ক্বেবলা মসজিদে আকসা ও পবিত্র ভূমি জেরুজালেমের উপর ইসলামের শত্রুদের কুনজর পড়েছে। আগ্রাসী ইয়াহুদীরা জেরুজালেম গ্রাস করতে চায়। সারা বিশ্বের মুসলমানরা ইয়াহুদী নাসারাদের এই ষড়যন্ত্রের বিরুদ্ধে প্রতিবাদে সোচ্চার। বাংলাদেশের মুসলমানরাও এই প্রতিবাদে পিছিয়ে নেই। তাই তিনি বাংলাদেশের মুসলমানদেরকে ধন্যবাদ জানান।\nতিনি বলেন, বিশ্বের বিভিন্ন দেশে ইতঃপূর্বে সফর করলেও বাংলাদেশে এটি তার প্রথম সফর। এখানে এসে তিনি জানতে পারেন বাংলাদেশের মানুষ আল্লাহর কুরআন ও নবী রাসূলদের ভালবাসেন। তারা মসজিদে আকসা ও জেরুজালেমকে ভালবাসেন। ফিলিস্তিনী মুসলমানদের সাথে তারা একাত্ম। তিনি বলেন, মুসলিম উম্মাহর দোয়ায় মসজিদে আকসা ও জেরুজালেম একদিন শত্রুমুক্ত হবে-ইনশাআল্লাহ।\nতিনি ক্বেরাতর মাহফিলে এশা নামাজের ইমামতি করার কথা থাকলেও মুসাফির হওয়ার কারণে তিনি ইমামতি করেননি। সেখানে উপস্থিত সবাইকে নিয়ে দোয়া করেন।\nসমুদ্র শহর কক্সবাজারে দ্বিতীয় বারের মতো অনুষ্ঠিত হয়ে গেল আন্তর্জাতিক ক্বিরাত সম্মেলন। গত সোমবার (২৯ জানুয়ারী) কক্সবাজার কেন্দ্রীয় ঈদগাহ ময়দানে অনুষ্ঠিত সম্মেলনে মিলনমেলা ঘটে বাংলাদেশসহ বিশ্বসেরা ক্বারীদের। সম্মেলন আলোকিত করেন মুসলমানদের প্রথম কিবলা মসজিদুল আকসার গ্র্যান্ড ইমাম ও খতীব শাইখ ড. ইকরামা সাঈদ আব্দুল্লাহ সবরী। তিনি এশার নামাজের আগে সমবেত মুসল্লিদের উদ্দেশে নসিহতমূলক বক্তব্য রাখেন। ক্বিরাত সম্মেলনে দেশ-বিদেশের খ্যাতনামা ২০ জনের অধিক ক্বারী অংশগ্রহণ করেন। বিকাল ৩টা থেকে সম্মেলনের আনুষ্ঠানিকতা শুরু হয়। এর আগেই অনুষ্ঠানস্থলে ভীড় করে কুরআন প্রেমিকরা। তবে, বিদেশী ক্বারীগণ তিলাওয়াত করতে মঞ্চে ওঠেন এশা নামাজের পর। ক্বারীদের গগণবিদারী কণ্ঠে বেজে উঠে মহান ঐশি গ্রন্থ আল কুরআনের সুর। সেই সুরের মূর্ছনা ছড়িয়ে যায় সবখানে। মাতিয়ে তুলে সমুদ্র শহর কক্সবাজার।\nহৃদয় ছোঁয়া কণ্ঠে কুরআন তিলাওয়াত করেন বর্তমান বিশ্বের সেরা ক্বারী মিসরের ড. শাইখ আহমাদ আহমাদ নাঈনা, বাংলাদেশের গৌরব বিশ্বখ্যাত ক্বারী শাইখ আহমাদ বিন ইউসুফ আল আযহারী, মিসরের খ্যাতনামা ক্বারী শাইখ মুহাম্মাদ মুহাম্মাদ মুরীজী, ইরানের ক্বারী সাইয়্যেদ মুহাম্মাদ জাওয়াদ হুসাইনী, আরবের প্রখ্যাত সুরকার ও সিরিয়ার ইসলামী সঙ্গীত শিল্পী মুনশিদ ক্বারী মু’তাসিম বিল্লাহ আল আসালী, আলজেরিয়ার ক্বারী শাইখ রিয়াদ আল জাযায়েরী, ভারতের ক্বারী মুহাম্মদ তাইয়্যিব জামাল। রাত ১০টায় মঞ্চে ওঠেন মসজিদুল আকসার গ্র্যান্ড ইমাম ও খতীব শাইখ ড. ইকরমা সাঈদ আব্দুল্লাহ সবরী।\nআন্তর্জাতিক কুরআন তিলাওয়াত সংস্থার (ইক্বরা) এবারের ক্বিরাত সম্মেলন আয়োজন করে। সার্বিক ব্যবস্থাপনায় ছিল তানযিমুল উম্মাহ হিফয মাদরাসা। বাদ যুহর একই দিন হুসনে ক্বিরাত প্রতিযোগিতাও অনুষ্ঠিত হয়। এতে বিভিন্ন হিফজ প্রতিষ্ঠানের প্রায় অর্ধশত প্রতিযোগী অংশগ্রহণ করে। প্রতিযোগিতায় বিজয়ী প্রথম, দ্বিতীয় ও তৃতীয়সহ সেরা ১০ জনকে দেয়া হয় নগদ অর্থ ও আকর্ষণীয় পুরস্কার। এই প্রতিযোগিতার স্পন্সর ছিলেন কক্সবাজারের প্রবীন ব্যবসায়ী আলহাজ্ব ফজল আহমদ কোম্পানী। পিতার পক্ষে বিজয়ীদের হাতে পুরস্কার তুলে দেন সুযোগ্য সন্তান আমিনুল ইসলাম হাসান। সম্মেলনে শুভেচ্ছা বক্তব্য রাখেন তানযীমুল উম্মাহ ফাউন্ডেশনের ভাইস চেয়ারম্যান ডক্টর মীম আতিকুল্লাহ। ক্বিরাত সম্মেলনে সভাপতিত্ব করেন তানযীমুল উম্মাহ ফাউন্ডেশনের উপদেষ্টা রইস উদ্দিন ইসলাহী।\nGolam Mostafa ৩১ জানুয়ারি, ২০১৮, ২:২০ এএম says :01\nমসজিদে আকসা মুসলমানদের প্রাণের সম্পদ। এটিকে রক্ষা করা সবার নৈতিক দায়িত্ব।\nMd Hashib ৩১ জানুয়ারি, ২০১৮, ১২:৩২ পিএম says :01\nসকল মুসলিম দের এক হওয়ার আহব্বান করেন


ফেনী প্রতিনিধি ৯:২৫ অপরাহ্ণ, ডিসেম্বর ৩১, ২০১৮\nফেনী-২ আসনের নৌকার প্রার্থী নিজাম উদ্দিন হাজারী বলেন, আমি নৌকার প্রতীক নিয়ে আওয়ামী লীগের সমর্থনে নির্বাচিত হয়েছি। আমি আওয়ামী লীগের এমপি নয়, আমি সকল দল-সকল মতের এমপি হতে চাই। আপনাদের সবার সহযোগিতা চাই।\nসোমবার রাতে দলীয় লোকজন, বন্ধু-শুভাকাঙ্ক্ষি ও বিভিন্ন সংগঠনের ফুলেল শুভেচ্ছার জবাবে ফেনী জেলা আওয়ামী লীগের সাধারণ সম্পাদক নিজাম হাজারী এসব কথা বলেন।\nতিনি বলেন, আমি জেলা আওয়ামী লীগ ও ব্যক্তিগত পক্ষ থেকে শুভেচ্ছা জানাই। নির্বাচনে আপনারা যে অক্লান্ত পরিশ্রম করে নৌকার প্রতীককে বিজয়ী করেছেন সেজন্য আপনাদের সবাইকে কৃতজ্ঞতা ও ধন্যবাদ জানাই। আপনাদের সেই ঋণ, সেই ভালোবাসা আমি কখনো পরিশোধ করার সুযোগ আমার কাছে নেই। তারপরেও উন্নয়নের মাধ্যমে সেই ঋণ কিছুটা হলেও পরিশোধ করার চেষ্টা করবো।\nনেতাকর্মীদের উদ্দেশে নিজাম হাজারী বলেন, ফেনীতে আমরা আওয়ামী লীগ, বিএনপি, জাতীয় পার্টি সবাই মিলে মিশে একসঙ্গে বসবাস করবো। আপনাদের সবার প্রতি আমার অনুরোধ থাকবে আমার প্রতিপক্ষ দল বিএনপি ভাইদের উপরে কেউ যেন কোনো রকম অন্যায় আচরণ না করে এটি সবার প্রতি আমার বিনীত অনুরোধ থাকলো।\nএর আগে নিজাম উদ্দিন হাজারীকে ফুল দিয়ে অভিনন্দন জানান প্রধানমন্ত্রী শেখ হাসিনার সাবেক প্রটোকল অফিসার আলাউদ্দিন আহমেদ চৌধুরী নাসিম। এসময় জেলা আওয়ামী লীগ সভাপতি আবদুর রহমান, এনআরবি গ্লোবাল ব্যাংকের চেয়ারম্যান নিজাম চৌধুরীসহ বিপুল পরিমাণ দলীয় নেতাকর্মী উপস্থিত ছিলেন।\nএকই দিন নিজাম উদ্দিন হাজারীর শহরের বাসভবনে ফুল দিয়ে শুভেচ্ছা জানান জাতীয় পার্টির প্রেসিডিয়াম সদস্য ও এরশাদের নিরাপত্তা বিষয়ক উপদেষ্টা লে. জে (অব.) মাসুদ উদ্দিন চৌধুরী।\nদলীয় নেতাকর্মীদের নিয়ে নবনির্বাচিত সংসদ সদস্য নিজাম উদ্দিন হাজারীকে ফুল দিয়ে শুভেচ্ছা জানান ছাগলনাইয়া উপজেলা চেয়ারম্যান মেজবাউল হায়দার চৌধুরী সোহেল।


amazon News: Latest amazon News & Updates on amazon | Eisamay\nLAST UPDATED: Aug 24, 2019, 10.47 PM IST\nঅ্যামাজনের আগুন নিয়ে পথে কলকাতা\nএই পরিস্থিতিতে 'সেভ অ্যামাজন' স্লোগান তুলে কলকাতায় ব্রাজিল কনস্যুলেটের সামনে আগামী মঙ্গলবার জমায়েত করতে চলেছে এসএফআই এবং ডিওয়াইএফআই। এসএফআইয়ের রাজ্য সম্পাদক সৃজন ভট্টাচার্য বলেন, 'অ্যামাজনকে পরিকল্পিত ভাবে জ্বালিয়ে দেওয়া হচ্ছে। ব্রাজিলের দক্ষিণপন্থী বলসোনারো সরকার পরিকল্পিত ভাবে প্রাকৃতিক সম্পদ বহুজাতিক সংস্থাগুলির হাতে তুলে দিতে চাইছে।\nঅগ্নিগ্রাসে অ্যামাজনের বৃষ্টি-অরণ্য। 'পৃথিবীর ফুসফুস' বলে অভিহিত এই অঞ্চলে প্রতি মিনিটে জ্বলে যাচ্ছে অজস্র বৃক্ষ ও প্রাণী। এক ঝলকে বিপন্ন জঙ্গলের তথ্য-\nAug 24, 2019, 04.38 PM\nঅ্যামাজনে অগ্নিকাণ্ড 'আন্তর্জাতিক সংকট', মত ফরাসি প্রেসিডেন্টের\nAug 24, 2019, 12.48 AM\nশুধু ফরাসি প্রেসিডেন্টই নন, একে একে বিশ্বের অন্য নেতারাও মুখ খুলছেন। ব্রাজিলের প্রেসিডেন্টকেও দুষছেন কেউ কেউ। গবেষকরাও বলছেন, দ্রুত এই আগুন নেভানো না গেলে গোটা বিশ্বের পরিবেশেই এর মারাত্মক প্রভাব পড়বে।\nজ্বলছে অ্যামাজন, সাত দিনে ৯,৫০০ বার আগুন অরণ্যে\nAug 22, 2019, 02.43 AM\nগোটা বছরের হিসেব ধরলে, ২০১৯ সালে অ্যামাজনের আগুন ইতিমধ্যেই রেকর্ড করে ফলেছে। অবিশ্বাস্য কিন্তু সত্যি! এই অগস্ট পর্যন্ত হিসেবে ধরলে, ৭২ হাজার ৮৪৩ বার আগুন ধরেছে ব্রাজিলের এই রেনফরেস্টে।\nহায়দরাবাদে হেলিপ্যাড-সহ সুবিশাল ক্যাম্পাস অ্যামাজনের, ১৫ হাজার চাকরি!\nAug 21, 2019, 07.34 PM\nহায়দরাবাদে অ্যামাজনের নতুন ক্যাম্পাসটি তৈরি করতে তিন বছরের বেশি সময় লেগেছে। মার্কিন যুক্তরাষ্ট্রের বাইরে এই প্রথম তারা কোনও শহরে নিজেদের মালিকানাধীন ক্যাম্পাস গড়ে তুলল। এতে আছে প্রার্থনা কক্ষ, হেলিপ্যাড এবং সর্বক্ষণের ক্যাফেটেরিয়া।\nAug 16, 2019, 01.36 PM\nজোমাটো, স্যুইগি উবর ইটস-এর পথে অ্যামাজনও\nসেই বাজারের দখল নিতে এ বার আসরে নামতে চলেছে মার্কিন ই-কমার্স সংস্থা অ্যামাজন। নামপ্রকাশে অনিচ্ছুক এক সূত্রকে উদ্ধৃত করে এ কথা জানিয়েছে সংবাদসংস্থা রয়টার্স। পৃথিবীর পয়লা নম্বর ধনী ব্যক্তি জেফ বেজোসের সংস্থা নাকি এই বিষয়ে হাত মিলিয়েছে তথ্যপ্রযুক্তি শিল্পপতি নারায়ণ মূর্তির প্রতিষ্ঠিত সংস্থা ক্যাটাম্যারানের সঙ্গে।\nAug 11, 2019, 06.22 AM\nAug 11, 2019, 05.11 PM\nদ্রুত হারিয়ে যাচ্ছে অ্যামাজনের ঘনজঙ্গল, কারণ নিয়ে চিন্তিত বিজ্ঞানীরা\nAug 08, 2019, 02.54 PM\n২০১৯ সালের জুলাই মাসে ব্রাজিলের এই ঘণবর্ষণ বনাঞ্চলের ২,২৫৪ স্কোয়ার কিমি গাছ কাটা হয়েছে। যা ২০১৮ সালের থেকে প্রায় ২৭৮ শতাংশ বেসি। ২০১৪ সাল থেকে চলতি বছরের রেকর্ড ঘাটলে দেখা যাবে, এবছরেই সর্বাধিক গাছ নিধন করা হয়েছে।\nফের হাজির ব্যাপক ছাড়! অবিশ্বাস্য দামে পেয়ে যান iPhone… কোথায়?\niPhone XS Max-এও রয়েছে দারুণ ছাড়। ৬৪ জিবির ফোনটির দাম ১,০৯,৯০০ টাকা। তবে অ্যামাজনে আপনি পেয়ে যাবেন ১,০৪,৯০০ টাকায়। এতে রয়েছে ডুয়াল ১২ মেগাপিক্সল ক্যামেরা।\nএকদিনেই ₹৮০ হাজার কোটি হারালেন বিশ্বের ধনকুবেররা, মুকেশেরই ₹২ হাজার কোটি!\nমার্কিন-চিন শুল্ক-যুদ্ধ ছাড়াও হংকংয়ের পরিস্থিতির কারণে মন্দা দেখা দিয়েছে শেয়ার বাজারে।\nFlipkart নিয়ে আসছে অনলাইন ভিডিয়ো পরিষেবা!\nদেশের ৬২ কোটিরও বেশি ইন্টারনেট ব্যবহারকারীর বিপুল বাজারের কথা মাথায় রেখে এ বার ভিডিয়ো স্ট্রিমিং বাজারে আসার কথা জানিয়ে দিল ওয়ালমার্টের মালিকানাধীন ই-কমার্স সংস্থা ফ্লিপকার্ট। নামপ্রকাশে অনিচ্ছুক কিন্তু বিষয়টি সম্পর্কে অবহিত এক আধিকারিক জানিয়েছেন, দিওয়ালির আগেই ভরা উৎসবের মরসুমে নিজেদের অনলাইন ভিডিয়ো স্ট্রিমিং পরিষেবা আনতে চলেছে ফ্লিপকার্ট। ভারতে এই ক্ষেত্রে এবং সামগ্রিক ভাবে তাদের প্রবল প্রতিপক্ষ অ্যামাজনের প্রাইম সার্ভিসের আদলেই শুধুমাত্র ফ্লিপকার্ট প্লাস গ্রাহকরাই এই সুবিধা পেতে চলেছেন।\nরাজ্যে কৃষি, এমএসএমই, শিক্ষায় আগ্রহী অ্যামাজন\n‘পশ্চিমবঙ্গের এমএসএমই ক্ষেত্রের সদ্যোজাত সংস্থাগুলির সহায়তার জন্য আমরা এক লক্ষ মার্কিন ডলার প্রোমোশনাল ক্রেডিট হিসাবে দেব। অর্থাৎ, তারা যদি আমাদের প্ল্যাটফর্ম ব্যবহার করে কোনও প্রকল্প করে, সে ক্ষেত্রে প্ল্যাটফর্মে থাকা বিভিন্ন প্রযুক্তি ও পরিষেবা কিনতে তারা ওই ক্রেডিট ব্যবহার করতে পারবে।’\nবাংলার স্টার্ট-আপে $১ লক্ষ ঢালবে অ্যামাজন\nAug 02, 2019, 10.47 PM\nদেশের সদ্যোজাত সংস্থাগুলির উন্নয়নে এডব্লিউএস-এর বড় ভূমিকা রয়েছে। এবার এ রাজ্যে স্টার্ট-আপ ইকোসিস্টেম বিকাশে এক লক্ষ মার্কিন ডলার প্রোমোশনাল ক্রেডিট দেবে এডব্লিউএস। শুক্রবার কলকাতায় এই ঘোষণা করেন এডব্লিউএস প্রেসিডেন্ট, পাবলিক সেক্টর, ইন্ডিয়া রাহুল শর্মা।\nভারতে অনলাইন ফুড ডেলিভারি ব্যবসায় নামছে অ্যামাজন\nJul 29, 2019, 08.48 PM\nভারতে অনলাইন ফুড ডেলিভারি ব্যবসা চালু করতে চলছে অ্যামাজন। এই উদ্যোগে তার সঙ্গী ইনফোসিস খ্যাত নারায়ণ মূর্তির সংস্থা ক্যাটাম্যারান। তবে অ্যামাজনকে কড়া চ্যালেঞ্জ জানাবে স্থানীয় স্টার্টআপ সুইগি। প্রতিযোগিতার দৌড়ে রয়েছে অ্যামাজন ও উবর ইট্‌স-ও।\nস্ত্রী সর্বক্ষণ মগ্ন অনলাইন শপিংয়ে, জন্মদিনে 'Amazon delivery box' কেক উপহার স্বামীর!\nJul 28, 2019, 09.47 AM\nসারাদিন ধরে অনলাইন শপিংয়ে ব্যস্ত স্ত্রী। তার থেকেও বেশি ভালোবাসেন যখন প্রডাক্ট বাড়ি আসার পর প্যাকেট খুলতে বসেন তিনি। সেই স্ত্রীর জন্মদিনেই সেরা উপহার দিয়ে চমকে দিলেন স্বামী। না কোনও অনলাইন গিফট নয়! এমনই বার্থ ডে কেক উপহার দিলেন, যা দেখতে হুবহু 'Amazon delivery box' এর মতো।\n₹২০০-র কম, Netflix আনল মোবাইলের নয়া প্ল্যান!\nগোটা বিশ্বে Netflix-এর মোট ১৫ কোটির বেশি গ্রাহক রয়েছে।\nAmazon Prime Day সেলের আজ শেষদিন, আপনার জন্য বড় ছাড়ের ৫ পছন্দ!\nJul 16, 2019, 07.43 PM\n24 ঘণ্টার দুর্দান্ত অনলাইন ফেস্টিভ্যালের শেষ হবে 16 জুলাই মধ্যরাতে। তবে এখনও সময় রয়েছে। Amazon Prime Day সেল থেকে সেরা পছন্দ কী হতে পারে?


তিনি যে প্রশ্নের উত্তর দিতে পারলেন না! | blog.bdnews24.com - pioneer blog for citizen journalism in bangladesh\nশনিবার ২৩ জুলাই ২০১৬, ১০:৩৫ পূর্বাহ্ন\nআইরিন আপার সাথে ইনবক্সে কথা হচ্ছিল, ব্লগের রিডিং নিয়ে। আমার প্রশ্ন ছিল, বিডি নিউজের মূলপেজে শেয়ার দেওয়ার পরেও পোষ্টগুলোতে রিডিং এত কম হচ্ছে কেন?\nআমার আরও একটা বিষয় জানার ছিল, ব্লগের পোষ্টগুলোকে কি কোন বিকল্প উপায়ে ওপেন করানো হয়, যার কারণে মূল পেজে ভিজিটকেন্দ্রিক লোড কম থাকে?\nআমার মনে এসব প্রশ্ন উদ্রেক হওয়া কারণ ছিল দুটো-\n১) আমরা দেখেছি আমাদের এই ব্লগ একবার ডাউন হয়ে বন্ধ হয়ে গেছিল।\n২) আমরা যারা এই ব্লগে নিয়মিত আছি তারা জানি, আমাদের কিছু কিছু পোষ্ট অসম্ভব বেশী রিডিং পেয়েছিল, যার মধ্যে কালবৈশাখীর একটা পোষ্ট এক লাখের উপরে রিডিং পেয়েছিল মাত্র দুইদিনে, আমার একটা পোষ্টের রিডিং হয়েছিল প্রায় পঞ্চাশ হাজার। এছাড়াও মনোনেশ দা’রও বিশ হাজার রিডিং পাওয়া কিছু পোষ্ট আছে।\nআমার ধারণা ছিল, বিডি নিউজের মূল ও ফেসবুকের ফ্যান পেজ থেকে আসা রিডিংগুলো পোষ্টে কাউন্ট করা হয় না কোন বিকল্প উপায়ে সেগুলোকে রিডারদের কাছে ওপেন করানোর কারণে। মানে আমি বলতে চাচ্ছি, ব্লগ যেন “অতিরিক্ত ভিজিটের কারণে হ্যাং হয়ে না যায়” তার বিকল্প কোন উপায় আছে, আর সেই বিকল্প উপায় বেছে নেওয়াতে তা থেকে প্রাপ্ত রিডিংগুলো মূলপোষ্টে কাউন্ট হয় না।\nআইরিন আপা ভাল শিক্ষক, তিনি আমার ভুল ভাঙ্গিয়ে দিলেন। পাশিপাশি এবিষয়ে আরও জানার জন্য আমাকে কিছু লিংক আর ভিডিও দিলেন।\nযদিও আমি কনফিডেন্ট ছিলাম এগুলো পড়ে আমি শিখতে পারবো এবং ভবিষ্যতে এনিয়ে একটা পোষ্ট লিখবো। কিন্তু আমার শিক্ষকের সন্দেহ ছিল আমি সেই লেখায় বিষয়টাকে ‘ভিস্যুলাইসড’ করতে পারবো কিনা?\nসেই লিংকের আর্টিকেলগুলো একটু পড়েই বুঝলাম তার ধারনা সত্য। আমার সারাজীবন ‘বানিজ্য পড়া’ মাথার কর্ম না এই বিষয়টা বোঝার? আবার যেহেতু টিচারকে কথা দিয়েছি এই বিষয়ে ব্লগ লিখবো, সেহেতু হারও মানতে পারছি না। তাই দুইকূল রক্ষা করতে ‘বিকল্প উপায়ে’ এই পোষ্টের অবতারণা।\n‘আমাকে শিক্ষা দেওয়া শেষে’ আমার শিক্ষক পুনঃরায় আইরিন আপার রূপ ধারণ করে খবর দিলেন-\nটেনশন নিবেন না এবার থেকে ব্লগকে ক্লাউডে রাখা হচ্ছে!\nশুনেই বললাম, কন কি! বিমান থেকে দেখা যাবে?\nউনি বললেন, দেখা যাবে না মানে, চাইলে আপনি হাত দিয়ে ধরতেও পাড়বেন, পাতা উল্টাবেন আর পড়বেন!\nবললাম কন কি? কিন্তু ভয় করে যদি হাতে পাখার বাড়ি লাগে? যে জোরে বিমানের পাখাগুলো ঘোরে?\nউনি বললেন, সেটা অবশ্য চিন্তার বিষয়! তবে একটা কাজ করা যায়, যখন পড়তে চাইবেন তার আগে পাইলটকে বলবেন পাখাগুলো খুলে ফেলে দিতে!\nবললাম, নাইস আইডিয়া! তয় আর একটা প্রশ্ন, বৃষ্টির সাথে মিশে ব্লগগুলো আবার ভূমিষ্ঠ হবে না তো?\n— এই প্রশ্নের উত্তরে আইরিন আপা নিশ্চুপ ছিলেন >>>\nশনিবার ২৩জুলাই২০১৬, অপরাহ্ন ১২:২৭\nসম্মানিত দাদা, রিডিং কম হওয়ার কারণটা মনে হয়, বিডি নিউজের ব্লগার বা সম্মানিত লেখকদের লেখার মান ভালো নয়, তাই রিডিং কম ৷ জন্মায় জীবন্তবার, ভূমিষ্ঠ হতেও পার!! আশায় থাকলাম দাদা ৷ আমি এই ব্লগের ৩৫০ জন সম্মানিত ব্লগার বৃন্দের নাম আমার ডায়রিতে লিপিবদ্ধ করে রেখেছি ৷ সেই ৩৫০ জন, সম্মানিত ব্লগার বৃন্দের নাম সহ এই বিডি নিউজ ব্লগে একটা পোষ্টও দিয়েছিলাম ৷ শিরোনাম ছিল “প্রিয় ব্লগার আমি সারাক্ষণ আপনাদের খুঁজি” অতছঃ সেই লেখাটাও ৩৫০ জন সম্মানিত ব্লগারবৃন্দ পড়ে দেখেনি ৷ সম্মানিত দাদা, এই বিডি নিউজ ব্লগে আমরা যদি সংখ্যায় ৫০০ জন সম্মানিত ব্লগার বৃন্দ থাকি, একজনের একটা লেখা একজন করে পড়লেও পঠিত সংখ্যা ৫০০ দাঁড়াবে ৷ আর সেখানে কেউ কারো লেখা হয় পছন্দই করে না দাদা ৷ এই হলো আমাদের হি…… আর, অ………..র ৷ ধন্যবাদ দাদা, ভাল থাকবেন আশা করি ৷\nশনিবার ২৩জুলাই২০১৬, অপরাহ্ন ০২:২৪\nহ্যাঁ! পোষ্ট না পড়ার একটা অভ্যাস তো আমাদের আছেই!\nশনিবার ২৩জুলাই২০১৬, অপরাহ্ন ১১:১৭\nবিডি ব্লগে যারা লিখেন তারা মূলত হিট নিয়ে মাথা ঘামান না। যেমন, একজন ব্লগারের মূল ব্লগ পেজে কতবার হিট হয়েছে তা আমাদের এই ব্লগে প্রদর্শন করা হয় না। কিন্তু আজ পর্যন্ত আমি কাউকে দেখিনি এ নিয়ে কোন কথা বলেছেন। এটা খুব ভাল একটা দিক। ওই ধরনের হিট কাউন্টার থাকলে যেনতেন লেখা পোস্ট করে হিট বাড়াবার প্রবণতা দেখা দিত। এই ব্লগে একবার আড্ডা চালু করার প্রস্তাব এসেছিল। অনেকে রাজি ছিল, ব্যক্তিগতভাবে আমি বিরোধীতা করেছিলাম। সুখের কথা, আড্ডাবাজি প্রকল্পটি বাস্তবায়িত হয়নি। হলে, এখানেও ব্লগীয় রাজনীতি শুরু হয়ে যেত। সব ব্লগেই এমন রাজনীতি আছে।\nবিডি ব্লগের হিট কাউন্ট পদ্ধতিতে কিছুটা গোলমাল হয়েছে তা বলার অপেক্ষা রাখে না। সাইটটি বন্ধ হয়ে যাবার আগ পর্যন্ত ওটা ঠিকই ছিল, পরে কেন এমন হল তা আমিও বুঝতে পারিনি। আমার প্রযুক্তি জ্ঞান কম, এজন্যই হয়তো।\nকিন্তু তারপরও ব্লগ সাইট ও পোস্টের জন্য সঠিক রিডিং পদ্ধতি থাকা দরকার। এতে ব্লগাররা উৎসাহিত হয়। আশাকরি, আমাদের প্রিয় ব্লগ টিম বিষয়টা ভেবে দেখবেন।\nসোমবার ২৫জুলাই২০১৬, অপরাহ্ন ০৮:৪৮\n“হিট নিয়ে মাথা ঘামায় না”- কথাটা অনেকাংশেই সঠিক কিন্তু “রিডিং বেশী হলে সবারই তা ভাল লাগে” কথাটা কিন্তু শতভাগ সঠিক?\nআমারও কেন যেন মনে হয় রিডিং নিয়ে একটা সমস্যা আছেই সেটা হয়ত অজানা।\nযদিও আমি সঠিক শিক্ষাটা পেয়েছি তারপরের বলছি! 😛\nরবিবার ২৪জুলাই২০১৬, পূর্বাহ্ন ০১:১৭\nএসব বলে কাজ হয় নাকি?\nসোমবার ২৫জুলাই২০১৬, অপরাহ্ন ০৮:৪৩\nবলতে বলতেই হবে!\nরবিবার ২৪জুলাই২০১৬, অপরাহ্ন ০৯:৩১\nআশা করি, কে কার লেখা পড়ে আর কে পড়ে না সেটা ব্লগ কর্তৃপক্ষ বুঝতে পারেন না। সবার লেখাই সুখপাঠ‍্য; তবে নিশ্চিতভাবে ভালো লাগার ব্লগার থাকবেই। আমার বদ অভ‍্যাস হলো আমি ভালোলাগা ব্লগারদের সব ব্লগ পড়ি, খ‍্যাতনামা ব্লগারদেরটাও পড়ি, যে কোনো শিরোনাম ভালো লাগলে সেটাও পড়ি; তবে মন্তব‍্য করাটা খুবই দুরুহ কেননা মোবাইলে পড়লেও মন্তব‍্যের জন‍্য আমাকে ডেস্কটপে বসা পর্যন্ত অপেক্ষা করতে হয়, ততক্ষণে মন্তব‍্যের রেশটা অনেকখানি কেটে যায়। তবে আমার খুবই পছন্দের কয়েকজন ব্লগার আছেন যাদের সব লেখাই পড়ি এবং একদমই মন্তব‍্য করি না। (মন্তব‍্যটা এই ব্লগের সাথে খুব একটা প্রাসঙ্গিক নয়, ইচ্ছে হলো তাই বলে দিলাম)।\nসোমবার ২৫জুলাই২০১৬, অপরাহ্ন ০৭:৪৪\nআপনার অবস্থানকে আমি সমর্থন করি। ব্লগীয় স্বাধীনতা ব্লগারের আছে। কে কোন লেখায় মন্তব্য করবে এটা তার ইচ্ছা। তবে অনেকে সুযোগের ঘাটতির কারণে মন্তব্য করতে পারেন না। যেমন আপনি, যেমন আমি।\nআলাউদ্দীন ভাই, বিষয়টা আসলে এমন হওয়া উচিত না! ‘মন্তব্য নিষ্প্রয়োজন’ এর চেয়ে ‘মন্তব্য প্রয়োজন’ বলাটা অবশ্যই ভাল!\nরবিবার ৩১জুলাই২০১৬, অপরাহ্ন ০৫:৪৫\nব্লগটা সেদিন হটাৎ ডাউন! এবং আজ দেখলাম আবারো হটাৎ করে পোস্টগুলোতে হাজারে হাজারে রিডিং পড়ছে!\n— কারণ জানতে মঞ্চায় ম্যাডাম? 😛\nরবিবার ১৪আগস্ট২০১৬, অপরাহ্ন ০৪:৩৮\nব্লগের পোষ্টগুলোতে হটাৎ করেই হাজার হাজার রিডিং হচ্ছে অথচ কেউ কোন উত্তর দিচ্ছে না!\n— কাহিনী কি?\nশনিবার ২৭আগস্ট২০১৬, অপরাহ্ন ১০:৪৫\nলেখক সময়-অসময়ে লিখেন। অনেক পাঠক সেগুলো পড়েন… লেখক তা জানতেও পারেন না!\nআগুনের দিন শেষ হবে একদিন। মেঘের সাথে দেখা হবে একদিন… পাশে বসে ব্লগিং হবে সীমাহীন!\nসুকান্ত দা, কোনটি আপনাকে কষ্ট দেয় বেশি, শিল্পটি নাকি স্বপ্নটি?\nপুনশ্চঃ আইরিন আপু যে লিংকগুলো দিয়েছিলেন সেগুলোতে জানার অনেক কিছু ছিল। সময় গেলে সাধন হবে না। সময় এখনও ফুরিয়ে যায়নি। সেগুলো শেয়ার করে জ্ঞান পিপাসুদের তৃষ্ণা নিবারণের সুযোগ গ্রহণ করুন!\nরবিবার ২৮আগস্ট২০১৬, পূর্বাহ্ন ০৮:৩০\nআমি কিছুটা স্বপ্নবাজ মানুষ! আমার মধ্যে শিল্প বলে তেমন কিছু নেই! তবে ইন্ডাস্ট্রি’র (শিল্প) কিছু ধারনা আছে; এটা অবশ্য পারিবারিক ও কর্মসূত্রে প্রাপ্ত!


Purbasha – পূর্বাশা কথাসাহিত্যিক হুমায়ূন আহমেদ সড়কের বেহাল দশা কথাসাহিত্যিক হুমায়ূন আহমেদ সড়কের বেহাল দশা - Purbasha – পূর্বাশা\nপ্রচ্ছদ » বাংলাদেশ » কথাসাহিত্যিক হুমায়ূন আহমেদ সড়কের বেহাল দশা\nপূর্ববর্তী পিয়নই যেখানে কর্মকর্তা , পুরো অফিস তার নিয়ন্ত্রণে!\nপরবর্তী ছোট শিশুকন্যা নুসরাতকে বাঁচাতে বাবা-মায়ের আকুতি\nবাংলা সাহিত্যের নন্দিত কথাসাহিত্যিক প্রয়াত হুমায়ূন আহমেদ। তাঁর পৈত্রিক নিবাস নেত্রকোনার কেন্দুয়া উপজেলার রোয়াইল বাড়ি ইউনিয়নের কুতুবপুর গ্রামে। যেখানে ৩ একরেরও বেশি জায়গা নিয়ে ‘শহীদ স্মৃতি বিদ্যাপীঠ’ নামে একটি স্কুল প্রতিষ্ঠা করেন হুমায়ূন।\n২০১৪ সালে হুমায়ূন আহমেদ স্মরণে তার নামে নামকরণ করা হয় কেন্দুয়া উপজেলার চেংজানা-বঙ্গবাজার সড়কটির।\nকিন্তু হুমায়ূন আহমেদ সড়কটির বর্তমান অবস্থা বেহাল। এ সড়ক দিয়ে বর্তমানে যানবাহন চলাচল তো দূরের কথা পায়ে হেঁটেও যাতায়াত করতে পারছেন না জনসাধারণ। বিশেষ করে হুমায়ূন আহমেদ প্রতিষ্ঠিত ‘শহীদ স্মৃতি বিদ্যাপীঠ’ দেখতে দেশের দূর-দুরান্ত থেকে পর্যটক ও দর্শনার্থী এই পথে এসে চরম দুর্ভোগে পড়েন।\nজানা গেছে, কথাসাহিত্যিক হুমায়ূন আহমেদ সড়কটির দৈর্ঘ্য প্রায় ৫ কিলোমিটার। এক সময় রোয়াইলবাড়ি ইউনিয়নের ৭/৮টি গ্রামের মানুষ জেলা ও উপজেলা সদরের সাথে যোগাযোগ করার সহজ মাধ্যম ছিল এ সড়কটি। কিন্তু বর্তমানে রাস্তাটি পুকুর গর্ভে বিলিন হওয়ার উপক্রম হয়েছে। ভেঙে গেছে কয়েকটি কালভার্ট। সড়কের পাকা অংশের কাপের্টিং ও পিচ উঠে গিয়ে অসংখ্য গর্তের সৃষ্টি হয়েছে। এছাড়া সড়কটিতে বেতাই নদীর ওপর নির্মিত সেতুটির মেয়াদ উত্তীর্ণ হয়ে যাওয়ায় ঝুঁকি নিয়ে সেতুটি পারাপার হচ্ছে যানবাহনসহ সাধারণ মানুষ। সেতুটি ধসে যেকোনো সময় বড় ধরনের দুর্ঘটনা ঘটতে পারে বলে আশঙ্কা করছেন স্থানীয়রা।\nএদিকে, ২০০৮ সালে সড়কটির এক কিলোমিটার পাকাকরণ করা হলেও নিন্মমানের সামগ্রী ব্যবহার করায় কয়েক বছর না যেতেই পিচ-ঢালাই উঠে গিয়ে সড়কটি চলাচলের অনুপযোগী হয়ে পড়েছে। এরপর সড়কটির আরো দেড় কিলোমিটার হেরিংবোনবন্ড (এইচবিবি) উন্নয়ন করা হয়। এই কাজও ঠিকমত হয়নি বলে এলাকাবাসীর অভিযোগ রয়েছে।\nরাস্তায় ইট গাথুনির পর পরিমাণমত বালু ব্যবহার না করায় ইটগুলো উঠে যাচ্ছে এবং গত অর্থবছরে তৃতীয়বারের মতো সড়কটির আরো এক কিলোমিটার হেরিংবোনবন্ড (এইচবিবি) উন্নয়ন করা হয়। কিন্তু কাজ শেষ হতে না হতেই রাস্তা ধসে পড়ার অভিযোগ উঠে। বাকি প্রায় দেড় কিলোমিটার কাচা সড়কে কাঁদাপানিতে সয়লাব।\nশহীদ স্মৃতি বিদ্যাপীঠের প্রধান শিক্ষক আসাদুজ্জামান জানান, স্যারের স্বপ্নে ‘শহীদ স্মৃতি বিদ্যাপীঠ’ এক নজর দেখতে বহু পর্যটক, দর্শনার্থীর আগমন ঘটে। রাস্তায় দুর্ভোগের শিকার হওয়ার অনেক তিক্ততার কথা তারা আমাদের জানায়। আমাদের শিক্ষার্থীরাও খুব কষ্ট করে এই পথ পাড়ি দিয়ে স্কুলে আসা-যাওয়া করে। আমরাও প্রশাসনিক কাজে ৫ কিলোমিটার রাস্তার জন্যে ঘুরে যেতে হয় প্রায় ১২ কিলোমিটার রাস্তা। চেংজানা-বঙ্গবাজার সড়কটি পাকাকরণ করা হলে এলাকার জীবনমান উন্নয়ন হবে। তিনি এলাকার সর্বস্তরের মানুষের দুর্ভোগ লাঘবে সংশ্লিষ্ট কর্তৃপক্ষের কাছে রাস্তাটি পাকাকরণের জোর দাবি জানান।\nএ বিষয়ে কেন্দুয়া উপজেলা প্রকৌশলী মো. জাকির হোসেনের সাথে কথা হলে তিনি জানান, সড়কটি নিয়ে উর্ধ্বতন কর্তৃপক্ষের সাথে কথা হয়েছে এবং স্থানীয় সংসদ সদস্য অসীম কুমার উকিল মহোদয়ের কাছে সড়কটি নিয়ে প্রাক্কলন জমা দেয়া হয়েছে। দ্রুত সড়কটির মেরামত কাজ ও কাচা অংশের পাকাকরণের কাজ শুরু হবে বলেও জানান তিনি।\nডেস্ক রিপোর্টঃ সরকারি-বেসরকারি প্রতিষ্ঠানে মাস্ক ছাড়া কোনো সার্ভিস নয়। মাস্ক ছাড়া কোনো সরকারি বা বেসরকারি...\nডেস্ক রিপোর্টঃ কিশোরগঞ্জের অষ্টগ্রামে এক গৃহবধূ ধর্ষণের শিকার হয়েছেন। এ ঘটনায় অভিযুক্ত হারিছ মিয়া (৩২)...\nডেস্ক রিপোর্টঃ ঢাকার অদূরে আশুলিয়া থানার কাইচাবাড়ি এলাকায় মিনি ক্যাসিনো (জুয়ার আসর) থেকে মাদকদ্রব্যসহ ২১...\nডেস্ক রিপোর্টঃ চাঁপাইনবাবগঞ্জের ভোলাহাট উপজেলা পোল্লাডাঙ্গা জিন্নাহনগর গ্রামে বিয়ের আয়োজন চলছিল। বরপক্ষের আগমনকে ঘিরে তখন...\nডেস্ক রিপোর্টঃ জয়পুরহাটের ক্ষেতলালে বিয়ের ৫ মাস পর বাবার বাড়ি থেকে জান্নাতুন মাওয়া সুরভী (২০)...\nডেস্ক রিপোর্টঃ টেকসই উন্নয়ন লক্ষ্য (এসডিজি) অনুযায়ী সড়ক দুর্ঘটনা ৫০ ভাগ কমিয়ে আনার লক্ষ্যমাত্রা অর্জনে...\nডেস্ক রিপোর্টঃ লালমনিরহাটের কালীগঞ্জ উপজেলার কাকিনায় ট্রেন মিস করা সেই কিশোরীকে (১৫) গণধর্ষণের মামলার প্রধান...\nডেস্ক রিপোর্টঃ রাজধানীর কদমতলী থানার জিনম হাসপাতাল থেকে চুরি যাওয়া নবজাতককে উদ্ধার করেছে ঢাকা মেট্রোপলিটন...


প্রকাশ : ২৪ এপ্রিল ২০১৯, ১৯:৫১\nকৃষিতে বাংলাদেশ এখন বিশ্বে উদাহরণ। ধান, গম ও ভুট্টা চাষে বিশ্বের গড় উৎপাদনকে পেছনে ফেলে ক্রমেই এগিয়ে চলছে বাংলাদেশ বলে দাবি করেছেন কৃষিমন্ত্রী ড. মো. আব্দুর রাজ্জাক।\nতিনি বলেন, আমাদের কৃষিবিদ, বিজ্ঞানী ,গবেষক সর্বোপরি আমাদের কৃষকদের একাগ্রতা, নিষ্ঠা ও সক্ষমতা দিয়ে আজ দেশকে খাদ্যে সাফল্য এনে দিয়েছে।\nরাশিয়ার ইউরোচেম গ্রুপের ডিরেক্টর আরিল হুগার নেতৃত্বে এক প্রতিনিধি দলের সাথে বুধবার কৃষিমন্ত্রীর সাথে সচিবালয়ে তার অফিস কক্ষে সাক্ষাতকালে তিনি এসব কথা বলেন।\nআব্দুর রাজ্জাক বলেন, কৃষিতে বিনিয়োগ, রপ্তানি, বাজারজাত ও প্রক্রিয়াজাতকরণে আমাদের এখন সহায়তা প্রয়োজন। সময়ের বিবর্তনে এসেছে নতুন নতুন ফসল, প্রসারিত হচ্ছে নতুন নতুন প্রযুক্তি। কৃষি বহুমুখীকরণে বাংলাদেশ এখন বেশ অগ্রগামী উল্লেখ করে মন্ত্রী আরও বলেন, কৃষি সেক্টরে ধান, পাটের পাশাপাশি মৎস্য ও পশু পালন, দুগ্ধ উৎপাদন, হাঁস-মুরগি পালন, নার্সারি, বনায়ন এবং কৃষিভিত্তিক ক্ষুদ্র শিল্পের দ্রুত প্রসার ঘটছে দেশে।\nবাংলাদেশের কৃষির সাফল্যের প্রশংসা করে আরিল হুগার বলেন, রাশিয়া বাংলাদেশের কৃষির উন্নয়নে পাশে থাকতে চায়। বাংলাদেশে সার রপ্তানির ক্ষেত্রে তাদের সর্বোচ্চ সহযোগিতার মনোভাব থাকবে।\nএসময় বাংলাদেশের কৃষি প্রক্রিয়াজাতকরণের বিষয়ে কথা হয় প্রতিনিধিদলের সাথে। এসময় কৃষিমন্ত্রী আরও বলেন, বাংলাদেশ সবসময় পরিবেশ সুরক্ষার দিক বিবেচনা করে নতুন নতুন ফসলের জাত উদ্ভাবন করে থাকে। মানুষ ও পরিবেশের জন্য উপযোগী জাত উদ্ভাবনে সবসময় সচেষ্ট রয়েছে আমাদের কৃষিবিজ্ঞানীগণ। প্রতিনিধি দলে ছিলেন ইউরোচেম গ্রুপের হেড অব পটাস অ্যালেক্সজ্যান্ডার ওজেরচুক, এফএআইটি বাংলাদেশের চেয়ারম্যান শরিফুল হক ও এফএআইটি বাংলাদেশের ব্যবস্থাপনা পরিচালক ফাহিমুল হক।


এক মাস বন্ধ থাকবে সব কোচিং সেন্টার | প্রথম পাতা\nএক মাস বন্ধ থাকবে সব কোচিং সেন্টার\nআগামী ২ ফেব্রুয়ারি শুরু হতে যাচ্ছে মাধ্যমিক স্কুল সার্টিফিকেট (এসএসসি) ও সমমান পরীক্ষা। এ বছর এসএসসি ও সমমান পরীক্ষায় মোট ২১ লাখ ৩৭ হাজার ৩৬০ জন পরীক্ষার্থী অংশগ্রহণ করবে। সারাদেশে মোট ৩ হাজার ৪৯২টি কেন্দ্রে এসএসসি ও সমমান পরীক্ষা আয়োজন করা হবে। গতকাল রবিবার শিক্ষা মন্ত্রণালয়ে এসএসসি পরীক্ষার সুষ্ঠু ও নিরাপত্তা ব্যবস্থা মনিটরিং সভা শেষে সাংবাদিকদের এসব তথ্য জানিয়েছেন শিক্ষামন্ত্রী ডা. দীপু মনি।\nতিনি জানান, এ পরীক্ষায় প্রশ্নপত্র ফাঁস ও নিরাপত্তাজনিত কারণে ২৭ জানুয়ারি থেকে ২৭ ফেব্রুয়ারি পর্যন্ত সব কোচিং সেন্টার বন্ধ রাখার সিদ্ধান্ত নেওয়া হয়েছে। তিনি বলেন, এবার অ্যালুমিনিয়াম ফয়েল কাগজে বাঁধিয়ে প্রশ্নপত্র পাঠানো হবে। কেউ সেটি খুলেনি এটি নিশ্চিত করতেই এই সিদ্ধান্ত নেওয়া হয়েছে। অন্যান্য বছরের মতো এবারও সব পদ্ধতি অবলম্বন করা হবে।\nতিনি বলেন, এবারও পরীক্ষা শুরুর ৩০ মিনিট আগে পরীক্ষার্থীদের কেন্দ্রে প্রবেশ করতে হবে। যদি বিশেষ কোনো কারণে কারও দেরি হয়, সেই ক্ষেত্রে দেরির কারণ ও পরীক্ষার্থীর নাম ঠিকানা লিখে ওই দিন কেন্দ্রে প্রবেশ করতে হবে।\nশিক্ষামন্ত্রী ডা. দীপু মনির সভাপতিত্বে এতে শিক্ষা উপমন্ত্রী মহিবুল হাসান চৌধুরী, মাধ্যমিক ও উচ্চ শিক্ষা বিভাগের সচিব মো. সোহরাব হোসাইন, শিক্ষা মন্ত্রণালয় ও বিভিন্ন শিক্ষা বোর্ড এবং আইন-শৃঙ্খলা বাহিনীর ঊর্ধ্বতন কর্মকর্তারা উপস্থিত ছিলেন।\nসভায় জানানো হয়, পরীক্ষা কেন্দ্রের আশপাশে জারি থাকবে ১৪৪ ধারা। পরীক্ষাকে কেন্দ্র করে গুজব রটনার বিরুদ্ধে তীক্ষ গোয়েন্দা নজরদারি শুরু হয়েছে। গত বছর সকল পরীক্ষা প্রশ্ন ফাঁসমুক্তভাবে সম্পন্ন হয়েছে। এবারও সেই ধারাবাহিকতা অব্যাহত থাকবে। গুজব রটনা প্রতিরোধে বিটিআরসি ও তথ্য মন্ত্রণালয় কাজ করবে। বিভিন্ন গণমাধ্যমে সচেতনতামূলক কার্যক্রম চালানো হবে। শিক্ষামন্ত্রী এসময় কোথাও প্রশ্ন ফাঁস হয়েছে কি না সে বিষয়ে সন্ধান না করতে পরীক্ষার্থীদের এবং এ বিষয়টিকে প্রশ্রয় না দেওয়ার জন্য অভিভাবকদের প্রতি আহ্বান জানান।


পাঁচবিবিতে পশুহাটে ২৫ জেলার মানুষের সমাগম! | LatestBDNews.com - Today Breaking News, Bangla News 24, খবর বাংলা ব্রেকিং নিউজ বিডি, BDnews24 News\nবাড়ি দেশজুড়ে পাঁচবিবিতে পশুহাটে ২৫ জেলার মানুষের সমাগম!\nপাঁচবিবিতে পশুহাটে ২৫ জেলার মানুষের সমাগম!\nস্বাস্থ্যবিধি ও সামাজিক দূরত্ব না মেনে জয়পুরহাটের পাঁচবিবিতে জমজমাট পশুর হাটে উপচে পড়েছে লক্ষাধিক ক্রেতা বিক্রেতা। পাঁচবিবি পৌরসভা এলাকার তিনমাথা বাসষ্ট্যান্ড সংলগ্ন আজ মঙ্গলবার বসেছে এই পশুহাট। স্বাস্থ্যবিধি মেনে দোকানপাঠ না খোলা ও মাস্ক না পড়ার কারণে সেনাবাহীনির সহায়তায় ভ্রাম্যমাণ আদালত নিয়মিত অভিযান চালালেও পশুহাটে তা লক্ষ্য করা যায়নি। অথচ এই হাটে দেশের ২৫টি জেলার পশু ক্রেতা-বিক্রেতারা এসেছেন। হাট মালিকের দাবি খামারীদের কথা চিন্তা করে স্বাস্থ্যবিধি মানা সম্ভব হচ্ছে না।\nসরেজমিন দেখা যায়, আজ মঙ্গলবার সাপ্তাহিক হাটবার হওয়ায় সকাল থেকেই পায়ে হেটে ও বিভিন্ন যানবাহনে শতশত গরু, ছাগল নিয়ে পৌর শহরের প্রাণকেন্দ্র তিনমাথা পশুহাটে আসতে থাকে ক্রেতা বিক্রেতারা। কোরবানির পশু আগেভাগেই কেনার জন্য ক্রেতা বিক্রেতার সমাগম বেশি হওয়ায় বিশাল পশুর হাট একপর্যায়ে হাট সংলগ্ন হিলি-জয়পুরহাট সড়কে, মাদরাসা মাঠ ও পাট গোডাউন চত্ত্বরে ছড়িয়ে পড়ে।\nহাট ঘুরে দেখা যায়, প্রচন্ড রোদে ক্রেতা বিক্রেতার কারো মুখেই মাস্ক নেই। যাদের আছে তাঁরা মুখের নিচে থতুনিতে লাগিয়ে রেখেছে। নওগাঁ জেলার সাপাহার উপজেলা থেকে আসা পশু বিক্রেতা নুরুজ্জামানকে মুখে মাস্ক ব্যবহারের কথা বললে তিনি বলেন, মাস্ক পকেটে আছে। একই কথা বলেন, দিনাজপুর উপজেলার নবাবগঞ্জ উপজেলার ভাদুরিয়া গ্রামের সাইফুল ইসলাম।\nহাট ইজারাদার হারুনুর রশিদ জানান, খামারিরা গরু বিক্রি করতে না পারলে তাদের লোকসান গুনতে হবে। তাদের কথা চিন্তা করে স্বাস্থ্য বিধি মানা সম্ভব হচ্ছে না।\nপাঁচবিবি পৌরসভার মেয়র হাবিবুর রহমান হাবিব জানান, আমরা পশুহাটে স্বাস্থ্য বিধি মানার চেষ্টা করছি।\nজয়পুরহাট জেলা প্রশাসক মো. শরীফুল ইসলাম মুঠোফোনে বলেন, পাঁচবিবিতে পশুর বড় হাট বসে সেটা আমি জানি। তিনি বলেন, স্বাস্থ্যবিধি না মেনে হাট বসে থাকলে আমি খোঁজ নিয়ে আপনাকে জানাবো।


রুপো জিতুন বা সোনা, প্রতিবন্ধী খেলোয়াড়রা 'খেলরত্ন' পাবেন না! | No rule on Khel Ratna for Paralympians : Vijay Goel - Bengali Mykhel\n» রুপো জিতুন বা সোনা, প্রতিবন্ধী খেলোয়াড়রা 'খেলরত্ন' পাবেন না!\nUpdated: Thursday, September 15, 2016, 16:12 [IST]\nনয়াদিল্লি, ১৫ সেপ্টেম্বর : রিও অলিম্পিকে দেশকে ব্রোঞ্জ জিতিয়ে এনে খেলরত্ন পুরস্কার পেয়েছেন সাক্ষী মালিক। এমনকী কোনও পদক না জিতেও এই একই সম্মানের অধিকারী হয়েছেন ত্রিপুরার বাঙালি জিমন্যাস্ট দীপা কর্মকার। শুধু কী সম্মান, এক লহমায় কোটিপতি বনে গিয়েছেন এই ক্রীড়াবিদরা। [রিও প্যারালিম্পিক : জ্যাভলিন থ্রোয়ে বিশ্বরেকর্ড করে সোনা ভারতের দেবেন্দ্রর]\nআর এদিকে সেই রিওতেই বসেছে প্যারালিম্পিকের আসর। যার খবর সেভাবে সংবাদমাধ্যমে আসছে না, কোনও টিভি সম্প্রচার করছে না। তাই অলিম্পিকের মতো মঞ্চে দেশকে সোনা এনে দিয়েও প্রচার বিমুখ যেমন থাকতে হচ্ছে দেবেন্দ্র ঝাঝরিয়া অথবা রুপোজয়ী দীপা মালিককে, তেমনই সরকারি সম্মানও জুটবে না তাঁদের। [প্রতিবন্ধকতাকে হারিয়ে প্যারালিম্পিক্সে রুপো জিতলেন দীপা মালিক]\nসাধারণভাবে অলিম্পিকে পদক পেলে স্বাভাবিকভাবেই সেই খেলোয়াড় খেলরত্ন সম্মানের জন্য মনোনীত হয়। তবে এরা যেহেতু প্রতিবন্ধী অর্থাৎ প্যারালিম্পিক খেলোয়াড়, তাই রুপো জিতুন অথবা সোনা এরা যে খেলরত্ন পাবেন না তা পরিষ্কার হয়ে গিয়েছে কেন্দ্রীয় ক্রীড়ামন্ত্রী বিজয় গোয়েলের কথাতেই।\nএই নিয়ে জিজ্ঞাসা করাতে বিজয় গোয়েল জানিয়েছেন, এই অলিম্পিয়ানরা খেলরত্ন পাবেন কিনা তা তিনি কথা দিতে পারছেন না। তিনি বলেন, প্যারালিম্পিয়ানরা দেশকে গর্বিত করেছেন তাতে সন্দেহ নেই। তবে এখনও পর্যন্ত এমন কোনও নীতি নেই যার ভিত্তিতে প্যারালিম্পিয়ানদের খেলরত্ন দেওয়া হতে পারে। অর্থাৎ এককথায় পালিয়ে বেঁচেছেন তিনি।\nএই বক্তব্য শোনার পরে চারিদিকে সমালোচনার ঝড় উঠেছে। কেন এতদিনে কেন্দ্র এই সামান্য নীতিটুকু তৈরি করতে পারেনি তা নিয়েই সরব সবমহল। এর পাশাপাশি রয়েছে সামাজিক সাম্য ও অধিকারের প্রশ্ন। প্রতিবন্ধী বলে তাঁদের প্রাপ্য সম্মান থেকে বঞ্চিত করা অনুচিত বলেই ওয়াকিবহাল মহলের বক্তব্য।\nপ্রসঙ্গত, অলিম্পিকে ভারতের সর্বোচ্চ বলতে ছিল ব্যাডমিন্টনে পিভি সিন্ধুর রুপো জয়। এদিকে প্যারালিম্পিকে ইতিমধ্যে হাই জাম্পে মারিয়াপ্পন থাঙ্গাভেলু ও জ্যাভলিন থ্রোয়ে দেবেন্দ্ ঝাঝরিয়া সোনার পদক জিতে দেশকে গর্বিত করেছেন। এছাড়াও একটি ব্রোঞ্জ ও একটি রুপোর পদক পেয়েছে ভারতের প্যারালিম্পিয়ানরা।\nবিশ্ব জুনিয়র ট্র্যাক চ্যাম্পিয়নশিপে ভারতীয় সাইক্লিস্টদের সোনা\nRead more about: rio paralympics 2016 gold world record win রিও প্যারালিম্পিক্স ২০১৬ বিশ্বরেকর্ড সোনা জয় পদক


আল্লাহতা’লার ঐশী গুণ ‘আল্-ওয়াহাব’ (মহান দাতা) - প্রথম অংশ\nআল্লাহ্ তা’লার ওয়াহাব বৈশিষ্ট্যের ব্যাখ্যা করতে গিয়ে কুরআনের বিভিন্ন আয়াতের আলোকে পুণ্যবান ভবিষ্যত প্রজন্ম গড়ে তোলার ক্ষেত্রে ত্বাকওয়ার ভূমিকা এবং আমাদের করণীয় সম্পর্কে গুরুত্বারোপ\nআল্লাহ্ তা’লার একটি গুণবাচক নাম হচ্ছে ‘ওয়াহেব’ বা ’ওয়াহ্‌হাব’ সকল অভিধান গ্রন্থে এই শব্দের প্রায় একই অর্থ করা হয়েছে তাই আমি লিসানুল আরবে এর যে অর্থ করা হয়েছে তা তুলে ধরছি। ‘আল্ ওয়াহ্‌হাব’ আল্লাহ্ তা’লার একটি গুণবাচক নাম, বলা হয়েছে ‘আল্ মুনিমু’ ‘আল্ লেবাদ’ অর্থাৎ সেই সত্ত্বা যিনি তাঁর বান্দার প্রতি নিয়ামত বর্ষণ করেন। ‘আল্ হেবা’ এমন দান যার পরিবর্তে কিছু নেয়া হয় না অর্থাৎ যে দানের পিছনে অন্য কোন উদ্দেশ্য থাকে না। যে সত্ত্বা বারংবার এবং অজস্র ধারায় দান করেন তাঁকে ‘ওয়াহ্‌হাব’ বলা হয়। মানুষের জন্য এই শব্দ ব্যবহার করা হয় কিন্তু সত্যিকারের ওয়াহ্‌হাব বা দাতা আল্লাহ্ তা’লাই। যিনি নিজ বান্দাকে চাইতে এবং না চাইতে দান করেন। যদি একজন মু’মিন গভীরভাবে চিন্তা করে তাহলে আল্লাহ্ তা’লার ওয়াহ্‌হাব হওয়া এবং তাঁর অযাচিত দানের দৃষ্টান্ত দেখতে পায় এবং এটিই আমাদের জীবন্ত খোদার অস্তিত্বের প্রমাণ। কিন্তু যে ব্যক্তি অকৃতজ্ঞ; খোদার দান এবং কৃপা তার চোখে পড়েনা বা সে দেখেও না। যে ব্যক্তি জাগতিক দৃষ্টিকোণ থেকে দেখে সে ইহলৌকিক উপকরণকেই সবকিছু মনে করে এবং এর উপর নির্ভর করে। পবিত্র কুরআনে বিভিন্ন স্থানে আল্লাহ্ তা’লা তাঁর এই গুণবাচক নাম বা বৈশিষ্ট্যের বরাতে আলোচনা করেছেন। আল্লাহ্ তাঁর পবিত্র নবীদের এবং পুণ্যবানদেরকে দানের বরাতে যে দোয়া শিক্ষা দিয়েছেন তাতেও এই শব্দ রয়েছে। নেক ও পুণ্যবান সন্তান লাভের দোয়াও রয়েছে এবং সামাজিক প্রতিষ্ঠা এবং নেকীর উপর প্রতিষ্ঠিত হওয়া আর ইমানী উন্নতির জন্যও দোয়া শিখিয়েছেন।\nহুযূর বলেন, এখন আমি এই সব কুরআনী দোয়াগুলোর একটি দিক আপনাদের সামনে তুলে ধরবো। আল্লাহ্ তা’লা মু’মিনদেরকে সৃষ্টির উদ্দেশ্যের প্রতি এভাবে মনোযোগ আকর্ষণ করেছেন যে, তারা যেন তাদের স্ত্রী এবং সন্তান-সন্তুতির জন্যও দোয়া করেন আর স্ত্রীদেরকে স্বামী-সন্তানের জন্য দোয়ার নির্দেশ দিয়েছেন। যেন বংশপরম্পরায় নেকীর প্রেরণা উজ্জীবিত থাকে এবং সকল প্রজন্মের মধ্যে যেন পুণ্যের প্রতি ভালবাসা থাকে। আল্লাহ্ তা’লা বলেন,\nহুযূর বলেন, এটি একটি উৎকর্ষ দোয়া। আল্লাহ্ তা’লা এতে পিতামাতাকে দোয়া করার নির্দেশ দিয়েছেন, সন্তানের মাধ্যমে যেন তাদের নয়ন শীতল হয় অর্থাৎ এই দোয়া করা শিখিয়েছেন যে, হে খোদা! এমন সন্তান দাও যাদের মাধ্যমে হৃদয় প্রশান্ত হবে। আল্লাহ্ তা’লা স্বয়ং চোখের স্নিগ্ধতার দোয়া শিখাচ্ছেন আসলে এখানে খোদা তাঁর সে অনন্ত ও অশেষ কৃপা ও অনুগ্রহের জন্য দোয়া শিখিয়েছেন যার পরিব্যাপ্তির কথা মানুষ ধারণাই করতে পারেনা যা শুধু খোদা তা’লাই জানেন। আর এই পৃথিবীতেই নয় বরং খোদার নির্দেশ পালনে স্বামী-স্ত্রী পরকালেও পরস্পরের নয়নের স্নিগ্ধতার কারণ হতে পারে। একজন মু’মিনের মৃত্যুর পর তার সন্তানরা তার পুণ্য কর্মসমূহ অব্যাহত রাখে ফলে পরকালে পিতা-মাতার পদমর্যাদা উন্নীত হয়। অতএব সন্তানের নেকী এবং পিতা-মাতার জন্য সন্তানের দোয়া পরকালেও তাদের আত্মাকে পরিতৃপ্ত করে। আল্লাহ্ তা’লা পবিত্র কুরআনে বলেন,\nহুযূর বলেন, এ আয়াতে তাদের কথা বলা হয়েছে যারা ত্বাকওয়ার ভিত্তিতে খোদার ইবাদত করেন এবং তাঁর পথে আর্থিক কুরবানী করেন এবং অন্যান্য সৎকর্মও করে। যথারীতি তাহাজ্জুদ পড়েন। ঘুমকে হারাম করে রাত জেগে সন্তান-সন্ততির জন্য দোয়া করেন। খোদা তা’লার কাছে তারা এমন নয়ন স্নিগ্ধতার জন্য দোয়া করেন যার গভীরতার স্বরূপ কেবল খোদা তা’লাই জ্ঞাত। সুতরাং খোদার সত্যিকার বান্দা যাদেরকে ইবাদুর রহমান বলা হয় তারা সৎকর্ম করার পর আল্লাহ্‌র সমীপে এ দোয়া করেন এবং এ পৃথিবীতে এমন সন্তান-সন্ততি রেখে যান যারা সত্যিকারেই ত্বাকওয়া বা খোদা ভীতির পথে পরিচালিত হন। رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا আল্লাহ্ তা’লা আমাদেরকে এ দোয়া শিখানোর কারণ হচ্ছে যে, তিনি এ দোয়া কবুল করতে চান। এ দোয়ার মাধ্যমে তিনি আমাদের মনোযোগ আকর্ষণ করেছেন যাতে আমরা স্বয়ং ত্বাকওয়ার উপর প্রতিষ্ঠিত হই এবং আমাদের পরবর্তী প্রজন্মকেও ত্বাকওয়ার পথে পরিচালিত করি। এটি মূলত আমাদের জন্যই কল্যাণকর। وَاجْعَلْنَا لِلْمُت��َقِينَ إِمَامًا বলে ঘোষণা করেছেন এই অশেষ কল্যাণের উত্তরাধিকারী তখনই হবে যখন তুমি এবং তোমার সন্তান ত্বাওয়ার পথে পরিচালিত হবে। যদি তোমার কর্ম থেকে এটি প্রকা��� ���া পায় যে, তুমি ত্বাকওয়াশীল তাহলে নিজ গন্ডীতে তুমি মুত্তাকীদের ইমাম হতে পারবে না। তাই আমাদের প্রত্যেকের উচিৎ আত্মবিশ্লেষণ করা যে, ��মরা ত্বাকওয়ার উপর প্রতিষ্ঠিত থেকে সবার প্রাপ্য অধিকার প্রদান করছি কি? নিজেদের সন্তানদের তরবিয়তের জন্য ত্বাকওয়ার আলোকে উদ্যোগ নিচ্ছি কি? যদি কোন গৃহে স্বামী-স্ত্রী ত্বাকওয়ার উপর প্রতিষ্ঠিত না থাকে তাহলে তারা নিজ আওলাদের ব্যাপারে কি করে আশা করতে পারেন যে, তারা ত্বাকওয়াশীল হবে। আর ত্বাকওয়া না থাকলে খিলাফতের অফুরান কল্যাণরাজি থেকে তারা কিভাবে আশিসমন্ডিত হবে? খিলাফতের নিয়ামত লাভের জন্য আল্লাহ্ তা’লা সৎকর্মকে শর্ত হিসেবে নির্ধারণ করেছেন। যদি ত্বাকওয়া না থাকে সৎকর্ম কিরূপে সম্পাদিত হবে। আর সৎকর্ম না করলে ত্বাকওয়ার পানে কিভাবে পরিচালিত হবে। ত্বাকওয়া না থাকলে একে অপরের চক্ষুর স্নিগ্ধতার কারণও হতে পারবে না। অতএব যদি তোমরা পরস্পর পরস্পরের নয়নের স্নিগ্ধতার কারণ হতে চাও, যদি চাও যে তোমাদের সন্তান তোমাদের চক্ষু শীতলতার কারণ হোক তাহলে নিজেদের অবস্থান খতিয়ে দেখো। ইবাদতের প্রতি মনোনিবেশ করো। যাচাই করে দেখো, আমরা সেই মান অর্জনের চেষ্টা করছি কিনা যা স্বামী-স্ত্রী’র জন্য মহানবী (সা:) নির্দেশ দিয়েছেন। তিনি (সা:) বলেন,\n‘আল্লাহ্ সেই ব্যক্তির মঙ্গল করুন যে রাতে জেগে নামায আদায় করে এবং স্বীয় স্ত্রীকে জাগায়। যদি স্ত্রী উঠতে আলস্য দেখায় তাহলে মুখে পানির ছিটা দিয়ে তার ঘুম ভাঙ্গায়। অনুরূপভাবে আল্লাহ্ তা’লা দয়া করুন সেই রমণীর প্রতি যে রাতের বেলা ঘুম থেকে জেগে নামায আদায় করে এবং স্বামীকে জাগায়, যদি সে উঠতে আলস্য দেখায় তাহলে মুখে পানির ছিটা দিয়ে তার ঘুম ভাঙ্গানোর চেষ্টা করে।’\nসুতরাং এ দায়িত্ব স্বামী-স্ত্রী উভয়ের। নিজেদের ইবাদতের প্রতি মনোযোগ নিবদ্ধ করুন যাতে সন্তানরা আপনাদের চোখের স্নিগ্ধতার কারণ হয়। অনেক মহিলা স্বামীর বিরুদ্ধে অভিযোগ করেন যে, রাতের বেলা জাগা তো দূরের কথা অনেক সময় স্বামীকে ফজরের নামাযের জন্য জাগাতে গেলে বেচারীকে নাজেহাল হতে হয়। অনেক এমনও আছেন যারা কেবল ফজরের নামাযই নয় বরং অন্যান্য নামাযের বেলায়ও অলসতা দেখান এ ধরনের মানুষ কোন মুখে খোদার কাছে এই দোয়া করেন যে, رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ এবং কিভাবে আশা করেন যে, সন্তান-সন্ততি তাদের চোখের স্নিগ্ধতার কারণ হবে? এমন পরিবরারের কর্তা কি করে আশা করতে পারেন যে, তাদের সন্তান ত্বাকওয়াশীল হবে? বা তাদের জন্য নয়নের স্নিগ্ধতার কারণ হবে? হ্যাঁ আল্লাহ্ মালিক! তিনি চাইলে করতে পারেন কিন্তু বাস্তবতার নিরিখে অসম্ভব বলেই মনে হয়। কিন্তু ত্বাকওয়ার দৃষ্টান্ত স্থাপন করা এবং আত্মসংশোধন করা এটিও খোদারই নির্দেশ। যদি চাও যে, তোমাদের সন্তান তোমাদের নয়নমণি হোক তাহলে মহানবী (সা:)-এর এই নির্দেশ স্মরণ রেখো যে,\n‘উত্তম তরবিয়তের চেয়ে সন্তানের জন্য ভালো উপহার আর হতে পারে না যা পিতা তার সন্তানকে দেন বা দিতে পারেন।’\nএবং উত্তম তরবিয়ত তখনই হবে যখন আপনার কর্ম সন্তানের জন্য আদর্শ হবে। উপরোক্ত আয়াতের ব্যাখ্যায় হযরত মসীহ্ মওউদ (আ:) একস্থানে বলেছেন,\n‘খোদা তা’লা আমাদেরকে আমাদের স্ত্রী এবং সন্তানদের মাধ্যমে চোখের স্নিগ্ধতা দান করুন এবং এটি তখনই লাভ হতে পারে যখন সেই মানুষ পাপাচার মুক্ত জীবন যাপন করবে অথবা (ইবাদুর রহমান) রহমান খোদার বান্দা হয়ে জীবন যাপন করবে এবং সব কিছুর উপর খোদাকে অগ্রাধিকার প্রদান করবে। আল্লাহ্ তা’লা সুস্পষ্টভাবে বলেন যে, وَاجْعَلْنَا لِلْمُتَّقِينَ إِمَامًا অর্থাৎ সন্তান যদি নেক ও পুণ্যবান হয় তাহলে এমন সন্তানদের পিতা তাদের ইমাম হবেন। মূলত: এখানে মুত্তাকী হবার দোয়া শিখানো হয়েছে।’\nসুতরাং এই দায়িত্ব পুরুষের উপর বর্তায় কারণ তারা গৃহের কর্তা বা নেতা। যদি সত্যিকারেই তারা খোদাভীতি সহকারে জীবন যাপনে অভ্যস্ত হয় তাহলে তাদের পরবর্তী প্রজন্মও নেক বা পুণ্যবান হবে ফলে তারা নিজের আপন গন্ডীতে হলেও পুণ্যবানদের ইমাম বিবেচিত হবেন। পুরুষের পাশাপাশি নারীরা গৃহের পরিচর্যাকারীনি হিসেবে এ ব্যাপারে দায়িত্বশীলা। তাদের উচিৎ স্বামী এবং সন্তানের তরবিয়তের প্রতি বিশেষভাবে যত্নবান থাকা তাহলে এরা সমাজের কল্যাণকর অংশে পরিণত হবে। কিন্তু নারীর তরবিয়তের জন্য সর্বপ্রথম পুরুষকে দায়িত্ববান হতে হবে। যদি উভয়ে নেকীর পথে পরিচালিত হয় তাহলে তাদের সন্তান-সন্ততিও নেকী ও পুণ্যের পথে পরিচালিত হবে। উভয়ের সম্মিলিত দোয়া সন্তাদের জন্য সাহায্যকারী হবে। যে হাদীস আমি পাঠ করেছি তার উপর তখনই আমল করা সম্ভব যখন স্বামী-স্ত্রীর মধ্যে প্রেম-প্রীতির বন্ধন দৃঢ় হবে এবং পরস্পরের মধ্যে সদ্ভাব ও সমঝোতা থাকবে। নতুবা সকালে নামাযের জন্য স্বামীকে জাগানোর পরও যদি স্বামী না উঠে তাহলে একদিন দু’দিন করে ধীরে ধীরে এমন গৃহের রমণীও হয়ত নিরাশ হয়ে নিজে সংগোপনে পুণ্যের পথ অবলম্বনের চেষ্টা করবে আর যদি দুর্বল হয় তাহলে স্বামীর পথের পথিক হবে। আর সেই গৃহের সন্তানরা জাগতিকভাবে সফল হলেও ধর্মের ব্যাপারে হবে চরম উদাসীন এবং বিকৃত মনমানসিকতার অধিকারী। অনেক ক্ষেত্রে এটিও দেখা গেছে যে, জাগতিকভাবেও সেসব পরিবারের সন্তানরা একেবারেই উচ্ছন্নে যায়। সুতরাং সন্তানদেরকে নয়নের মণি হিসেবে গড়ে তোলার জন্য পিতা-মাতকে নিজেদের অবস্থার সংশোধন করতে হবে আর তাদের জন্য উত্তম আদর্শ হতে হবে। হযরত মসীহ্ মওউদ (আ:) এ প্রসঙ্গে বলেন,\n‘আমাদের জামাতের জন্য আবশ্যক আমরা যেন ধার্মীক হবার জন্য নিজ স্ত্রীদেরকে ধার্মিকতার শিক্ষা দেই। নতুবা তারা গোনাহ্‌গার বা পাপাচারিনী হবে। আর যখন কোন স্ত্রী স্বামীর সম্মুখে দাঁড়িয়ে বলতে পারে যে, তোমার মধ্যে অমুক অমুক দোষ-ত্রুটি আছে তাহলে সেই স্ত্রী কিভাবে স্বামীকে ভয় পাবে? তার মধ্যে কোন ত্বাকওয়া থাকবে না এমন পরিবেশে সন্তানও নষ্ট হয়ে যায়। সন্তান পবিত্র হতে হলে তাকে একটি পবিত্র পরিবেশ দিতে হবে নতুবা সন্তান নষ্ট হয়ে যাবে। এজন্য সময় থাকতে তওবা করা উচিৎ এবং সন্তানের জন্য উত্তম দৃষ্টান্ত স্থাপন করা উচিত। নারীরা স্বামীর পরিচর্যাকারীনি হয়ে থাকেন তাই স্বামী কখনই স্ত্রীর কাছে নিজ দুর্বলতা লুকোতে পারে না। এটি মনে করা উচিৎ নয় যে, সে কিছু বুঝে না বা নির্বোধ। পতি যদি পবিত্র স্বভাবের হয় তাহলে সেই গৃহের পত্নী তাকে ভয় করবে এবং খোদাকে ভয় পাবে। সহধর্মীনি তার স্বামীর প্রভাবে প্রভাবান্তিতা হয় তাই স্বামী যত বেশি নেকী বা পুণ্যের পথে পরিচালিত হবে তা থেকে স্ত্রী কিছু না কিছু অংশ অবশ্যই গ্রহণ করবে।’\nহযরত মসীহ্ মওউদ (আ:) এখানে প্রত্যেক পুরুষের চেতনাবোধ জাগ্রত করার চেষ্টা করেছেন। অতীতকালে নারীরা শিক্ষা থেকে বঞ্চিতা ছিলেন কিন্তু বর্তমানে তারা শিক্ষার আলোয় আলোকিত। অনেক নারী স্বামীর এ ধরনের মন্দ কর্ম দেখে নিরাশ হয়ে নিজেকে একেবারে গুটিয়ে নেন আবার অনেকে স্বামীর সাথে সম্পর্কচ্ছেদ পর্যন্ত করেন। এমন পরিস্থিতিতে সন্তানের উপর এর বিরূপ প্রভাব পড়ে।\nহুযূর বলেন, এই সমাজে বিশেষ করে যেখানে পিতার প্রয়োজন অনেক বেশি সেখানে পিতৃ স্নেহ থেকে বঞ্চিত সন্তান বড় হয়ে একেবারেই বখে যায়। আর এ সব কিছুর দায়দায়িত্ব পুরুষের উপর বর্তাবে। এমন পুরুষদের চিন্তা করা উচিৎ। কত দুর্ভাগ্য যে, আমাদের খোদা আমাদের মুক্তি এবং আমাদের পরবর্তী প্রজন্���ের মুক্তির জন্য আমাদেরকে একটি দোয়া শিখিয়েছেন এবং বলেছেন তোমাদের কাছে আমার কিছুই চাওয়ার নেই আমি তোমাদের ইহ ও পরকালকে সুন্দর করার জন্য এবং তোমাদের পরবর্তী প���রজ��্মের মুক্তির লক্ষ্যে যে সঠিক পদ্ধতি শিখাচ্ছি তা অবলম্বন কর। যদি খোদার শিখানো পথে চল তাহলে তাঁর অনন্ত নিয়ামতের উত্তরাধি���ারী হবে। ক��ন্ত আমরা যারা এই পুরস্কার থেকে অংশ পাচ্ছি না আমাদেরকে আত্মিক বিশ্লেষণ করে সেই পথে পরিচালিত হবার চেষ্টা করা উচিত যা আমাদেরকে আল্লাহ্ তা’লার প্রিয়ভাজন বানাবে। আমাদের ঘরে সর্বদা শান্তি বিরাজ করবে। প্রত্যেক আহমদী গৃহে ত্বাকওয়ার উপর প্রতিষ্ঠিত মানুষ যেন বসবাস করে। আহমদী সমাজে প্রত্যেক ব্যক্তি যেন ত্বাকওয়ার উপর প্রতিষ্ঠিত থাকে তাহলে আমরা খিলাফতের কল্যাণে আশিস মন্ডিত হতে পারবো আর মহানবী (সা:)-এর দাসত্বে আগমনকারী মসীহ্ ও মাহদী এবং যুগ ইমামের জামাতভূক্ত হবার যে দায়িত্ব তা পালনে এটি সহায়ক হবে। অতএব আমদের মধ্যে সৌভাগ্যবান তারাই যারা এই মূল তত্বকে অনুধাবন করে তারপর যখন ওহাব আল্লাহ্‌র কাছে চান তখন আল্লাহ্ তা’লা ইহ ও পরকালে এমন মাধ্যমে তাদের নয়নের তৃপ্তির ব্যবস্থা করবেন যা তারা কল্পনাও করতে পারবেনা।\nহুযূর বলেন, এখানে কথা প্রসঙ্গে আরেকটি কথা বলেত চাই তাহলো, বর্তমানে স্বামী-স্ত্রীর মধ্যে তিক্ত সম্পর্কের একটি কারণ হচ্ছে সন্তান। অনেক স্বামী আছেন যারা স্ত্রীর কাছে অন্যায় আব্দার করেন যে, আমাকে ছেলে দিতে হবে। তারা জানে না যে, ছেলে বা মেয়ে দেবার মালিক হচ্ছেন আল্লাহ্ তা’লা এতে মানুষের কোন হাত নেই। পবিত্র কুরআনে আল্লাহ্ বলেছেন,\nবর্তমানে মানুষ চিকিৎসা বিজ্ঞানে যথেষ্ট উন্নতি করেছে, অনেক ক্ষেত্রে মানুষ এর দ্বারা লাভবানও হন। কিন্তু খোদা তা’লা খালেক বা স্রষ্টা, তিনি তাঁর এ বৈশিষ্ট্যের প্রকাশ ঘটান। অনেক সময় হাজার চেষ্টা করলেও খোদার ইচ্ছে বিরোধী ফল লাভ সম্ভব নয়। অনেকে এ বিষয়টি না বুঝে কন্যা সন্তান প্রসবের কারণে স্ত্রীর জীবন দুর্বিষহ করে তোলে। এমন অবস্থা বর্তমান সভ্যতার জন্য লজ্জাস্কর। আরবের অজ্ঞ যুগে এমনটি দেখা যেত, সেখানে কন্যা সন্তানের জন্মকে আদৌ ভালো দৃষ্টিতে দেখা হতো না কিন্তু আজও অনেক পরিবারে মেয়ের জন্ম হলে তাদের মুখ কালো হয়ে যায়।\nহুযূর বলেন, আমি একটি পরিবারকে চিনি। বিয়ের পর স্ত্রীর গর্ভে একে একে চারটি কন্যা সন্তান জন্ম নিলে স্বামী ছেলের আশায় পালাক্রমে চারটি বিয়ে করে কিন্তু সবার ঘরেই একাধিক কন্যা সন্তান জন্মে পরিশেষে প্রথমা স্ত্রীর গর্ভেই পুত্র সন্তানের জন্ম হয়। আসলে খোদা যাকে যখন যা ইচ্ছা তাই দেন এতে মানুষের কোন হাত নেই। যদি আপনারা ছেলে চান তাহলে খোদার কাছে চান তিনি চাইলে দিতে পারেন। তবে খোদার কাছে ছেলে না চেয়ে নেক সন্তানের জন্য দোয়া করা উচিৎ। পবিত্র কুরআনে আল্লাহ্ দোয়া শিখিয়েছেন,\nমোটকথা এমন সন্তান চাওয়া উচিত যারা পুণ্যবান হবে। এমন সন্তানের জন্য দোয়া করা উচিত যাদের দেখে নয়ন জুড়ায়। অনেকে আমাকে লিখেন যে, দোয়া করুন যাতে ছেলে সন্তানের মুখ দেখতে পাই। আমি তাদেরকে বলি, নেক সন্তানের জন্য দোয়া করুন। অনেক সময় দেখা গেছে যে, ছেলের তুলনায় মেয়েই পিতামাতার বেশি সেবা করছে। অনেক সময় ছেলে দুশ্চিন্তা এবং দুর্ণামের কারণও হয়। অনেকেই আমার কাছে চিঠি-পত্রে এবং ব্যক্তিগত সাক্ষাতে সন্তান নষ্ট হবার কথা বলে উদ্বেগ ও উৎকন্ঠা ব্যক্ত করেন। তাই আসল বিষয় হলো হৃদয়ের প্রশান্তি নতুবা ছেলে বা মেয়ে যাই হোক না কেন যদি তারা নেক না হয় তাহলে পরীক্ষার কারণ হয়। পুণ্যবানের (সালেহ্) সংজ্ঞা বর্ণনা করতে গিয়ে হযরত মসীহ্ মওউদ (আ:) বলেন,\n‘পুণ্যবানদের মাঝে কোনরূপ আধ্যাত্মিক ব্যাধি থাকে না। কোন প্রকার বিশৃঙ্খলা এবং নৈরাজ্য তাদের ভেতর দেখা যায় না।’\nএ মানে অধিষ্ঠিত হওয়ার জন্য আমাদের চেষ্টা করতে হবে। এ মানকে দৃষ্টিপটে রেখেই সন্তানের জন্য দোয়া করা উচিত যাতে ভবিষ্যত প্রজন্মের মধ্যে নেকী ও পবিত্রতার প্রতি আকর্ষণ সৃষ্টি হয় এবং পবিত্র প্রজন্ম যেন জন্ম নেয় যারা বংশ পরম্পরায় পিতামাতার নয়নের আলো এবং জামাতের সম্মানের কারণ হবে। যতক্ষণ আমরা নিজেদের অবস্থার প্রতি সজাগ দৃষ্টি না দেবো ততক্ষণ পর্যন্ত এটি সম্ভব নয়। যতক্ষণ আমরা নিজেরা পুণ্যবানদের অন্তর্ভূক্ত না হবো এবং ত্বাকওয়ার পথে বিচরণ না করবো ততক্ষণ এমনটি ঘটা অসম্ভব। সুতরাং একে অবলম্বন করা এবং এর উপর প্রতিষ্ঠিত হওয়া আমাদের জন্য একান্ত আবশ্যক। খোদা আমাদের সকলকে তৌফীক দান করুন।


দ্য অফিস ছাড়ছে নেটফ্লিক্স – Tech Files\nনেটফ্লিক্স এমন একটি ভিডিও স্ট্রিমিং প্ল্যাটফর্ম, যেখানে পছন্দসই কনটেন্টের অভাব নেই। যেকোনো ঘরানার ভক্তরাই তাদের মন মতো টিভি শো, মুভি, স্ট্যান্ড আপ কমেডি বা ডকুমেন্টারি খুঁজে পেতে পারে এখানে। কিন্তু নেটফ্লিক্সে জনপ্রিয়তার একদম উপরের সারিতে হাতেগোনা যে কয়টি অনুষ্ঠান রয়েছে, তার মধ্যে একটি হলো দ্য অফিস। সেই অফিসও এবার ছাড়তে চলেছে নেটফ্লিক্স।\n২০২১ সাল থেকে নেটফ্লিক্সে আর দেখা যাবে না দ্য অফিস। এটি এক্সক্লুসিভলি পাওয়া যাবে এনবিসির নতুন স্ট্রিমিং প্ল্যাটফর্ম এনবিসি ইউনিভার্সালে। মূলত ২০২০ সালেই নেটফ্লিক্সের সাথে এনবিসির চুক্তি শেষ হতে চলেছে, যা আর নবায়ন করতে আগ্রহী নয় এনবিসি। বরং দ্য অফিসই হতে চলেছে এনবিসির তুরুপের তাস, তাদের নিজস্ব প্ল্যাটফর্মের জন্য।\nনেটফ্লিক্সের সবচেয়ে জনপ্রিয় অনুষ্ঠান দ্য অফিস; Image Source: Netflix\nকেন এত গুরুত্বপূর্ণ দ্য অফিস? সেটি বোঝা যাবে পরিসংখ্যানের দিকে তাকালেই। শুধু ২০১৮ সালেই যুক্তরাষ্ট্র থেকে নেটফ্লিক্সে ৫২ মিলিয়ন মিনিট দেখা হয়েছে দ্য অফিস। ওয়াল স্ট্রিট জার্নালের মতে, যুক্তরাষ্ট্র থেকে নেটফ্লিক্সে সারা বছর যত মিনিট বিভিন্ন কনটেন্ট দেখা হয়েছে, তার ৩ শতাংশই ছিল দ্য অফিস।\nভাবতে পারছেন বিষয়টি? নেটফ্লিক্সে হাজার হাজার কনটেন্টের সমাহার, অথচ প্রতি ১০০ মিনিটের ৩ মিনিটই কিনা মানুষ দেখেছে কেবল একটি সিরিজই! তাই তো কোনো রকম সন্দেহের অবকাশ ছাড়াই যুক্তরাষ্ট্রে নেটফ্লিক্সের সবচেয়ে জনপ্রিয় অনুষ্ঠান দ্য অফিসই।\nএনবিসি ইউনিভার্সালের চেয়ারম্যান বনি হ্যামারও তাই দ্য অফিস সম্পর্কে বলেছেন, “এটি আধুনিক পপ কালচারের সর্বোত্তম উদাহরণ, এবং এর প্রাসঙ্গিকতা সময়ের সাথে সাথে বেড়েই চলেছে, তা-ও আবার এমন একটি সময়ে, যখন মানুষের কাছে বিনোদনের অজস্র নতুন নতুন উপায় হাজির হয়েছে।”\n২০২১ থেকে নতুন ঠিকানায় দেখা মিলবে দ্য অফিসের; Image Source: NBC\nদ্য অফিসের নেটফ্লিক্স ছাড়া প্রসঙ্গে মুখ খুলেছে নেটফ্লিক্স কর্তৃপক্ষও। তারা একটি টুইটের মাধ্যমে জানিয়েছে, “আমরা খুবই দুঃখিত যে এনবিসি সিদ্ধান্ত নিয়েছে দ্য অফিসকে তাদের নিজস্ব প্ল্যাটফর্মে প্রচারের জন্য ফিরিয়ে নিতে। তবে আমাদের সদস্যরা ২০২১ সালের জানুয়ারির আগ পর্যন্ত কিন্তু ইচ্ছামতো বিঞ্জ করতে পারেন অনুষ্ঠানটি, তা-ও কোনো বিজ্ঞাপন ছাড়াই!”\nএর আগেও এনবিসির নির্বাহীরা দ্য অফিসকে এক্সক্লুসিভলি তাদের নিজস্ব প্ল্যাটফর্মে নিয়ে আসার ব্যাপারে কথা বলেছিলেন। এনবিসির বিজ্ঞাপন বিভাগের চেয়ারম্যান লিন্ডা ইয়াকারিনো গত মে মাসে এক সম্মেলনে বলেছিলেন, অনুষ্ঠানটি নাকি “ঘরে আসছে”। এছাড়া এনবিসির সিইও স্টিভ বুর্কে বলেছিলেন, তাদের নিজস্ব সার্ভিস চালু হওয়ার পর তারা দ্য অফিসকে ফিরে পাওয়ার চেষ্টা করবেন।\nএভাবে একে একে বিভিন্ন অনুষ্ঠান নেটফ্লিক্স ছাড়ার বিষয়টি ক্রমশ তাৎপর্যপূর্ণ হয়ে উঠছে, বিশেষত এমন একটি সময় যখন বিভিন্ন বিনোদন প্রযোজন সংস্থা তাদের নিজ নিজ স্ট্রিমিং প্ল্যাটফর্ম চালু করছে। ডিজনি ইতিমধ্যেই তাদের অনেকগুলো জনপ্রিয় অনুষ্ঠান নেটফ্লিক্স থেকে সরিয়ে নিয়েছে যেন সেগুলো ডিজনি প্লাসের লাইব্রেরিতে রাখতে পারে। নভেম্বর থেকে মাসিক ৬.৯৯ ডলারে পাওয়া যাবে ডিজনি প্লাস।\nশীঘ্রই নেটফ্লিক্স ছাড়বে ফ্রেন্ডসও; Image Source: Netflix\nএদিকে ওয়ার্নার মিডিয়াও খুব শীঘ্রই হয়তো নেটফ্লিক্স থেকে সরিয়ে নেবে আরেকটি জনপ্রিয় অনুষ্ঠান ফ্রেন্ডস, যেহেতু ২০২০ সালে তাদের নিজেদের স্ট্রিমিং সার্ভিসই চলে আসছে। ওয়ার্নার মিডিয়ার প্ল্যাটফর্মটিতে সদস্য হতে চাইলে মাসে ১৬ থেকে ১৭ ডলারের মতো লাগতে পারে। শুধু ২০১৯ সাল জুড়ে নিজেদের প্ল্যাটফর্মে ফ্রেন্ডসকে রাখার জন্য ওয়ার্নার মিডিয়ার গুনতে হয়েছিল ১০০ মিলিয়ন ডলার, যা প্রমাণ করে যেকোনো প্ল্যাটফর্মে ফ্রেন্ডসের মতো একটি অনুষ্ঠান রাখার প্রয়োজনীয়তা।\nঅবশ্য এভাবে অন্যান্য সংস্থা কর্তৃক তাদের অনুষ্ঠানমালা নেটফ্লিক্স থেকে সরিয়ে নেয়ার বিষয়টিকে নেটফ্লিক্সের প্রধান কনটেন্ট অফিসার টেড সারান্ডোস ইতিবাচকভাবেই দেখছেন। তার মতে, এতে নাকি স্বাস্থ্যকর প্রতিযোগিতা তৈরি হচ্ছে, ফলে বিনিয়োগকারী আরো বেশি আগ্রহী হচ্ছে নেটফ্লিক্সের জন্য অরিজিনাল কনটেন্ট নির্মাণে।\nসম্প্রতি এক অনুষ্ঠানে তিনি বলেন, “ডিজনি প্লাসে যা দেখা যাবে, তা নেটফ্লিক্সে দেখা যাবে না। আবার নেটফ্লিক্সে যা দেখা যাবে তা কমকাস্ট বা ওয়ার্নার মিডিয়ার সার্ভিসে দেখা যাবে না। এভাবে বিষয়টি ক্রমশ আগ্রহোদ্দীপক ও ভিন্ন কিছু হয়ে উঠছে।”\nনেটফ্লিক্সকে টেক্কা দিতে আসছে ডিজনি প্লাস; Image Source: Disney\nতবে এগুলো তো সবই স্ট্রিমিং যুদ্ধের সেনানীদের দৃষ্টিভঙ্গি। সাধারণ মানুষের কাছে গুরুত্বপূর্ণ বিষয় হলো, এক সময় তারা শুধু নেটফ্লিক্সের সদস্যপদ দিয়েই দ্য অফিস ও ফ্রেন্ডসের মতো প্রিয় দুইটি অনুষ্ঠান দেখতে পারছিল, কিন্তু এখন তাদেরকে নতুন আলাদা দুইটি প্ল্যাটফর্মের সদস্য হতে হবে। এভাবে বেশি অর্থ খরচ করে পছন্দের বিনোদন লাভ করতে মানুষ ঠিক কতটা আগ্রহী হবে, তা সময়ই বলে দেবে।\nঅবশ্য গোটা বিষয়টিকে আরেকটু ভিন্ন দৃষ্টিকোণ থেকেও বিচার করা যেতে পারে। অনলাইন ভিডিও স্ট্রিমিং-ই যে এখন বিনোদনের সবচেয়ে জনপ্রিয় মাধ্যম, তা আর বলার অপেক্ষা রাখে না। ভবিষ্যতে মানুষ আরো বেশি করে অনলাইন স্ট্রিমিং নির্ভর হয়ে উঠবে। এমতাবস্থায় কনটেন্ট নির্মাণকারীদের মধ্যে যত বেশি প্রতিযোগিতা সৃষ্টি হবে, গুণগত মানসম্পন্ন কনটেন্ট নির্মাণের প্রবণতাও কিন্তু তত বেশি বৃদ্ধি পাবে। কেননা বর্তমান সময়ে “কনটেন্ট ইজ দ্য কিং।”\nঅরিজিনাল কনটেন্ট নির্মাণে মনোযোগী হয়েছে নেটফ্লিক্স; Image Source: Netflix\nকনটেন্ট যদি মানসম্মত না হয়, তাহলে সে কনটেন্টের দিকে কেউ ঘুরেও তাকাবে না, যেহেতু মানুষের হাতে এখন অনেক বেশি অপশন রয়েছে। তাই গ্রাহক ধরে রাখার তাগিদ থেকে সকল প্রযোজনা সংস্থাই তাদের সর্বোচ্চ নিংড়ে দেবে উন্নত মানের কনটেন্ট তৈরি করতে, আর তার ফলে অতীতের চেয়ে বহুগুণে বৃদ্ধি পাবে কনটেন্টের মান। এভাবেই স্ট্রিমিং যুদ্ধের সূত্র ধরে অতীতের যেকোনো সময়ের চেয়ে বেশি উন্নত কনটেন্ট আসতে চলেছে সামনে।\nNext Posts কেন আপনার একটি লিঙ্কডইন প্রোফাইল থাকতেই হবে?


An IAF plan made emergency landing in NH-925 while two union ministers on board, National: দিনের ব্যস্ত সময়ে জাতীয় সড়কে দুই মন্ত্রী-সহ সেনা বিমানের জরুরি অবতরণ! কী কাণ্ড, দেখুন\nIAF: অবতরণের সময় সেই বিমানে ছিলেন প্রতিরক্ষা মন্ত্রী রাজনাথ সিং-সহ সড়ক-পরিবহণ মন্ত্রী নীতিন গডকরি এবং সিডিএস বিপিন রাওয়াত।\nUpdated: September 9, 2021 4:34:49 pm\nঅবতরণের মুহূর্ত। ছবি: রাজনাথ সিং/ ট্যুইটার\nIAF: বৃহস্পতিবার সকালে ব্যস্ত সময়ে হঠাৎই বারমের জাতীয় সড়কে জরুরি অবতরণ করে বায়ুসেনার সি-১৩০ হারকিউলিস যুদ্ধবিমান। শুধু অবতরণ নয়, বিমানের ভিতর থেকে নেমে আসেন দুই কেন্দ্রীয় মন্ত্রী। জরুরি অবতরণের সময় সেই বিমানে ছিলেন প্রতিরক্ষা মন্ত্রী রাজনাথ সিং-সহ সড়ক-পরিবহণ মন্ত্রী নীতিন গডকরি এবং সিডিএস বিপিন রাওয়াত। এভাবেই পাক সীমান্ত থেকে ৫০ কিমি দূরে জাতীয় সড়ক-৯২৫-এ মহড়া অবতরণ হল বায়ুসেনার যুদ্ধ বিমানের। .\nযুদ্ধকালীন পরিস্থিতিতে জাতীয় সড়ক সেনা বিমান অবতরণের উপযুক্ত কিনা, সেটা পরীক্ষা করাই ছিল এই মহড়া অবতরণের লক্ষ্য। সেই লক্ষ্যভেদে ১০০% সফল ভারতীয় বায়ুসেনা। এমনটাই আইএএফ সূত্রে খবর। সেই জাতীয় সড়কের সাত্তা-গান্ধভ এলাকার ৩-কিমি এলাকায় এই মহড়া অবতরণ চলে। সি-১৩০ হারকিউলিসের পর একটা সুখোই যুদ্ধবিমানও দুই মন্ত্রীর চোখের সামনে সেই এয়ারস্ট্রিপে অবতরণ করে। এপ্রসঙ্গে উল্লেখ্য, জাতীয় সড়ক ৯২৫ দেশের প্রথম সড়ক, যাকে বিমান অবতরণের উপযোগী করে গড়ে তুলেছে জাতীয় সড়ক কতৃপক্ষ।\nএই বিষয়ে কেন্দ্রীয় মন্ত্রী নীতিন গডকরি বলেন, ‘এই প্রকল্প রূপায়নে আমরা বায়ুসেনার পূর্ণ সহযোগিতা পেয়েছে। এই অঞ্চলের ৩০০ কিমির মধ্যে এয়ার স্ট্রিপ কিংবা বিমানবন্দর নেই। তাই সিডিএস বিপিন রাওয়াতকে আমরা প্রস্তাব দিয়েছিলাম জাতীয় সড়ককে বিমান অবতরণ এবং যাত্রী বিমানবন্দরের উপযোগী করে তুলতে। আমরা জমি দিয়েছি, ওরা বাকি সব সাহায্য পেয়েছে।‘\nএদিকে, শুধু বারমের জাতীয় সড়ক ৯২৫ নয়, দেশের আরও ২৭টি জাতীয় সড়কের পর্যবেক্ষণ চলছে। সেখানেই এমন জরুরি অবতরণের স্ট্রিপ তৈরি করা যায় কিনা। এমনটাই সড়ক ও পরিবহণ মন্ত্রক সূত্রে খবর।\nC-130 HerculusIAF Mock LandingNational HighwayNHAIPak BorderSukhoi\nWeb Title: An iaf plan made emergency landing in nh 925 while two union ministers on board national


আন্দোলনে রাজনৈতিক অনুপ্রবেশ ঘটেছে! আন্দোলনে রাজনৈতিক অনুপ্রবেশ ঘটেছে! – উদ্যোক্তার খোঁজে\nরবিবার, ২৪ অক্টোবর ২০২১, ০৫:০৩ পূর্বাহ্ন\nআন্দোলনে রাজনৈতিক অনুপ্রবেশ ঘটেছে!\nআজ শনিবার দুপুরে ধানমন্ডিতে আওয়ামী লীগ সভানেত্রীর রাজনৈতিক কার্যালয়ে দলের সম্পাদকমণ্ডলীর সভা অনুষ্ঠিত হয়। সভা শেষে সংবাদ সম্মেলনে ওবায়দুল কাদের এ মন্তব্য করেন। ওবায়দুল কাদের বলেন, যারা শিক্ষার্থীদের অরাজনৈতিক আন্দোলনে রাজনৈতিক রং চড়াতে চায়, তাদের ব্যাপারে নিরাপদ সড়কের দাবিতে আন্দোলনরত শিক্ষার্থীদের সতর্ক থাকতে হবে।\nবিএনপিকে ইঙ্গিত করে ওবায়দুল কাদের বলেন, রাজনৈতিক ঘৃণ্য মতলব নিয়ে আজকে এই আন্দোলনের মধ্যে অনুপ্রবেশকারী ঢুকেছে। শিক্ষার্থীদের যৌক্তিক আন্দোলনকে অযৌক্তিক ধারায় প্রবাহিত করার জন্য তাদের দীর্ঘদিনের আন্দোলনের ব্যর্থতা ঢাকার জন্য এখন তারা স্কুলের কলেজের কোমলমতি শিক্ষার্থীদের অরাজনৈতিক আন্দোলনের মধ্যে রাজনৈতিক বিষবাষ্প ঢুকিয়ে দেশ বিশৃঙ্খল করতে চাইছে।\nতিনি আরও বলেন, দেশকে অস্থিতিশীল করে ঘোলা পানিতে মাছ শিকারের অপপ্রয়াসে লিপ্ত হয়েছে। যারা অরাজনৈতিক শিক্ষার্থীদের অরাজনৈতিক আন্দোলনে রাজনৈতিক রং চড়াতে চায়, তাদের ব্যাপারে শিক্ষার্থীদের সতর্ক থাকার জন্য আমরা অনুরোধ করছি। ছাত্রছাত্রীদের সব দাবি দাওয়া মেনে নেওয়া হয়েছে দাবি করে ওবায়দুল কাদের বলেন, দেশের শুভ বুদ্ধির অনেকেই বলেছেন সরকার দাবি মেনে নিচ্ছে। অধ্যাপক এমাজউদ্দীন আহমাদ, আবুল মকসুদ, ইলিয়াস কাঞ্চন ছাত্রছাত্রীদের ক্যাম্পাসে চলে যেতে বলেছেন ।\nশিক্ষার্থীদের দাবির বিষয়ে মন্ত্রী কাদের আরও বলেন, তাদের দাবি অনুযায়ী শহীদ রমিজ উদ্দিন কলেজের সামনে আন্ডার পাসের অর্থ বরাদ্দ হয়ে গেছে। সেনাবাহিনীকে বাস্তবায়নের জন্য প্রধানমন্ত্রী ইতিমধ্যে বলে দিয়েছেন। ডিজাইন সম্পন্ন হয়েছে। দ্রুততার সঙ্গে আন্ডার পাসের কাজ সম্পন্ন করার জন্য টেন্ডার ছাড়াই সেনাবাহিনীকে কাজ করতে বলা হয়েছে।\nদ্রুত কাজ যেগুলো করতে হয়, সেগুলো সেনাবাহিনীকে দিয়ে করানো হয় যাতে করে কোনো জটিলতা না থাকে। দ্রুত কাজগুলো শেষ হয়ে যায়। এ ছাড়া ছাত্রছাত্রীদের দাবিগুলো যৌক্তিক মনে করে আধুনিক ডাম্বল স্পিডব্রেকার করার জন্য প্রস্তুতি নেওয়া হচ্ছে। সারা দেশে স্কুল কলেজের সামনে ডাম্বলস্পিড ব্রেকার করা হবে।\nফিটনেসবিহীন গাড়ির বিষয়ে ওবায়দুল কাদের বলেন, ২৪ ঘণ্টার মধ্যে ফিটনেসবিহীন গাড়ির রোড পারমিট বাতিলসহ যথাযথ পদক্ষেপ নিতে বিআরটিএকে বলা হয়েছে। জনবল সংকটের কারণে কিছুটা দেরিও হতে পারে।\nসরকার অনুপ্রবেশকারীদের কেন আইনের আওতায় আনছে না, এ প্রশ্নের জবাবে ওবায়দুল কাদের বলেন, ধৈর্যের সঙ্গে সবকিছু পর্যবেক্ষণ করছি। তাদের ভূমিকা অবলোকন করছি। আন্দোলনের ভেতরে অনুপ্রবেশ করে তাদের ছবিও পুলিশ গোয়েন্দা সংস্থাগুলো সংগ্রহ করছে। তাদের গতিবিধিগুলো আমরা রাজনৈতিকভাবেও দূর থেকে দেখছি। প্রধানমন্ত্রী বলেছেন, কোনো দমনমূলক পদক্ষেপ এই ছোট ছোট বাচ্চাদের ওপর নেওয়া যাবে না।\nসেতুমন্ত্রী ওবায়দুল কাদের আরও বলেন, পুলিশ নানা অপমান অপদস্থ এবং হয়রানির শিকার হয়ে ধৈর্যের প্রয়াস দেখাচ্ছে। রাজনৈতিক অপশক্তির মদদ যে আছে, সেটা আমরা কাছ থেকে লক্ষ করছি। আমরা ধৈর্য ধরছি। আমাদের বিশ্বাস কোমলমতি শিক্ষার্থীরা ঘরে ফিরে যাবে। দু-এক দিনের মধ্যে পরিস্থিতি ঠিক হয়ে যাবে বলে মনে হচ্ছে।\nশান্তির স্বার্থে সন্তানদের ঘরে ফিরিয়ে নিতে অভিভাবকদের অনুরোধ করে কাদের বলেন, শিক্ষক-অভিভাবক তাদের আমি গতকালও অনুরোধ করেছি। শিক্ষক, অভিভাবক, ম্যানেজিং কমিটি সবাই এই ব্যাপারে হাত বাড়াবে। আমরা তাদের আবার অনুরোধ করব। দয়া করে শান্তির স্বার্থে আমাদের এই ছাত্রছাত্রীদের ভবিষ্যতের স্বার্থে শিক্ষার্থীদের ক্যাম্পাসে ফিরিয়ে নেওয়ার ব্যাপারে আপনাদের সহযোগিতা চাই। ঘরে ফিরিয়ে নেওয়ার ব্যাপারে সবাই যদি সমন্বিতভাবে চেষ্টা করি, ভালোভাবে বোঝালে ছোট ছোট ছেলেমেয়েরা ভবিষ্যতের কথা অনুধাবন করে ঘরে ফিরে যাবে বলে আমরা আশা করি।


নারায়ণগঞ্জের আলোচিত সাত খুন মামলার রায়ের পূর্ণাঙ্গ অনুলিপি প্রকাশ\nঅনলাইন ডেস্ক: নারায়ণগঞ্জের আলোচিত সাত খুন মামলায় ১৫ জনের মৃত্যুদণ্ড বহাল রেখে হাইকোর্টের দেয়া রায়ের পূর্ণাঙ্গ অনুলিপি প্রকাশ হয়েছে। এর ফলে আগামী ৩০ দিনের মধ্যে আপিল করার বাধ্যবাধকতা তৈরি হয়েছে। গতকাল সুপ্রিম কোর্টের ওয়েবসাইটে ১৫৬৪ পৃষ্ঠার এই রায় প্রকাশ করা হয়। গত ১৫ নভেম্বর রায় প্রদানকারী বিচারপতি ভবানী প্রসাদ সিংহ ও বিচারপতি মোস্তফা জামান ইসলাম মামলার রায়ে সই করেন। আইনজীবীরা জানান, এই রায় প্রকাশের মধ্য দিয়ে মামলাটি চূড়ান্ত মীমাংসার পথে এগিয়ে গেল। এই রায়ের বিরুদ্ধে আপিলের মীসাংসার পর রিভিউ আবেদনের সুযোগ আছে। সেখানেও কেউ দণ্ডিত হলে রাষ্ট্রপতির কাছে ক্ষমা চাওয়ার সুযোগ পাবে। গত বছরের ২২ আগস্ট সাত খুন মামলায় নূর হোসেন, তারেক সাঈদ, আরিফ হোসেন, মাসুদ রানাসহ ১৫ জনের মৃত্যুদণ্ড বহাল রাখে। তবে বিচারিক আদালতে ফাঁসির দণ্ড পাওয়া ১১ জনকে দেয়া হয় যাবজ্জীবন দণ্ড। নিম্ন আদালতে বিভিন্ন মেয়াদে সাজাপ্রাপ্ত ৯ জনের দণ্ডও বহাল রাখে উচ্চ আদালত। মৃত্যুদণ্ডপ্রাপ্ত অন্য আসামিরা হলেন: এমদাদুল হক, আরিফ হোসেন, হীরা মিয়া, বেলাল হোসেন, আবু তৈয়ব, শিহাব উদ্দিন, পুর্নেন্দু বালা, আব্দুল আলীম, মহিউদ্দিন মুন্সী, তাজুল ইসলাম ও আল আমিন। মৃত্যুদণ্ডের সাজা কমিয়ে যাদের যাবজ্জীবন কারাদণ্ড দেওয়া হয়েছে তারা হলেন- আসাদুজ্জামান নূর, এনামুল কবীর, মর্তুজা জামান চার্চিল, আলী মোহাম্মদ, মিজানুর রহমান দিপু ওরফে মিজান, রহমত আলী, আবুল বাসার, সেলিম, সানাউল্লাহ ওরফে সানা, শাহজাহান ও জামাল উদ্দিন। গত বছরের ৩০ ও ৩১ জানুয়ারি মৃত্যুদণ্ডপ্রাপ্ত নূর হোসেন, তারেক সাঈদসহ আসামিরা খালাস চেয়ে হাইকোর্টে আপিল করেন। এর আগে ওই বছরের ১৬ জানুয়ারি সাত খুনের মামলায় নূর হোসেন, তারেক সাঈদসহ ২৬ আসামিকে মৃত্যুদণ্ড দেন আদালত। বাকি নয় আসামির সবাইকে বিভিন্ন মেয়াদে কারাদণ্ড দেয়া হয়। ২০১৪ সালের ২৭ এপ্রিল ঢাকা-নারায়ণগঞ্জ লিংক রোড থেকে অপহৃত হন নারায়ণগঞ্জ সিটি করপোরেশনের কাউন্সিলর নজরুল ইসলাম, আইনজীবী চন্দন সরকারসহ সাত জন। তিন দিন পর শীতলক্ষ্যা নদীতে একে একে ভেসে ওঠে ছয়টি লাশ। পরের দিন মেলে আরেকটি লাশ। নিহত অন্যরা হলেন: নজরুলের বন্ধু মনিরুজ্জামান স্বপন, তাজুল ইসলাম, লিটন, গাড়িচালক জাহাঙ্গীর আলম ও চন্দন সরকারের গাড়িচালক মো. ইব্রাহিম। ঘটনার একদিন পর কাউন্সিলর নজরুলের স্ত্রী সেলিনা ইসলাম আওয়ামী লীগের বহিষ্কৃত নেতা নূর হোসেনসহ ছয় জনের নাম উল্লেখ করে ফতুল্লা মডেল থানায় মামলা করেন।\nমাদার অব হিউম্যানিটি সমাজকল্যাণ পদক নীতিমালা, ২০১৮ এর খসড়া অনুমোদন\nঅনলাইন ডেস্ক: পাঁচটি ক্ষেত্রে বিশেষ অবদানের জন্য প্রধানমন্ত্রী শেখ হাসিনার নামে মাদার অব হিউম্যানিটি সমাজকল্যাণ পদক দেবে সরকার। এজন্য মাদার অব হিউম্যানিটি সমাজকল্যাণ পদক নীতিমালা, ২০১৮ এর খসড়া অনুমোদন দিয়েছে মন্ত্রিসভা। সোমবার সচিবালয়ে বর্তমান সরকারের মন্ত্রিসভার ২০০তম বৈঠকে এ সংক্রান্ত একটি নীতিমালার অনুমোদন দেয়া হয়। বৈঠক শেষে মন্ত্রিপরিষদ সচিব মো. শফিউল আলম বলেন, প্রতিবছর ৫ ক্যাটাগরিতে ৫ ব্যক্তি অথবা সংস্থাকে দেয়া হবে এ পদক। এজন্য বৈঠকে মাদার অব হিউম্যানিটি সমাজকল্যাণ পদক নীতিমালা-২০১৮ এর খসড়ার অনুমোদন দিয়েছে মন্ত্রিসভা। প্রতিবছর ২রা জানুয়ারি সমাজকল্যাণ দিবস পালন করা হবে। ওই দিনই এ পুরস্কার দেয়া হবে। পাঁচ ক্যাটাগরির মধ্যে রয়েছে: ১. বয়স্কা, বিধবাদের জন্য কাজ করা ব্যক্তি বা সংস্থা। ২. স্বামী নিগৃহীতা, সুবিধাবঞ্চিত মানুষের কল্যাণে কাজ করা ব্যক্তি বা সংস্থা। ৩. প্রতিবন্ধী ব্যক্তিদের কল্যাণে কাজ করা ব্যক্তি বা সংস্থা। ৪. সমাজের সুবিধাবঞ্চিত কয়েদিদের আইনগত সুবিধা দেয়া ব্যক্তি বা সংস্থা। ৫. সমাজের কোনো ব্যক্তি মানবকল্যাণ বা মানবতাবোধে উদ্বুদ্ধ হয়ে কোনো কাজ করলে। তিনি আরও জানান, পুরস্কার হিসেবে দেয়া হবে ১৮ ক্যারেটের ২৫ গ্রাম স্বর্ণ সম্বলিত ক্রেস্ট, একটি রেপ্লিকা স্মারক, ২ লাখ টাকা করে চেক এবং একটি সম্মাননা ক্রেস্ট। জেলা ও জাতীয় পর্যায় থেকে এ পুরস্কারের মনোনয়ন ও বাছাই করা হবে।\nআওয়ামী লীগের প্রার্থী চূড়ান্ত, চিঠি দেবে চূড়ান্ত প্রার্থীদের\nঅনলাইন ডেস্ক :আগামীকাল মঙ্গলবার থেকে একাদশ জাতীয় সংসদ নির্বাচনে চূড়ান্ত প্রার্থীদের চিঠি দেবে আওয়ামী লীগ। আর এই চিঠি ইস্যুর করতে গতকাল রবিবার থেকেই কাজ শুরু করেছেন দলটির দফতর সম্পাদক ড. আবদুস সোবহান গোলাপ। এ ব্যাপারে আওয়ামী লীগের একাধিক সূত্র জানায়, আজ (সোমবার) সন্ধ্যা ৭টায় প্রধানমন্ত্রী শেখ হাসিনার সরকারি বাসভবন গণভবনে সংসদীয় বোর্ডের শেষ সভা অনুষ্ঠিত হবে। সভায় বাকি প্রার্থীদের মনোনয়ন তালিকা চূড়ান্ত করা হবে। সূত্র আরও জানায়, ইতিমধ্যে অনুষ্ঠিত সংসদীয় বোর্ডের সভায় চূড়ান্ত প্রার্থীদের তালিকা দপ্তর সম্পাদকের কাছে হস্তান্তর করা হয়েছে। অতি গোপনীয়তার সঙ্গে দলের দপ্তর সম্পাদক সার্বিক কাজ শেষ করে সোমবার সংসদীয় বোর্ডের সভাপিত শেখ হাসিনার স্বাক্ষর নেবেন। এরপর মনোনীত প্রার্থীদের কাছে চিঠি পাঠানো হবে। আরো জানা গেছে, মনোনীত প্রার্থীদের চিঠি ইস্যুর বিষয়টি সম্পন্ন হওয়ার পর দলীয় প্রার্থীদের নামের তালিকা একযোগে ঘোষণা করা হবে।\nজোটের শরিকদের ৬০-৬৫টি আসন দেওয়া হবে: ওবায়দুল কাদের\nঅনলাইন ডেস্ক: আওয়ামী লীগের নেতৃত্বাধীন ১৪ দলীয় জোটের প্রার্থীদের নাম আগামী ৪-৫ দিনের মধ্যেই ঘোষণা হবে জানিয়ে দলটির সাধারণ সম্পাদক এবং সেতুমন্ত্রী ওবায়দুল কাদের বলেছেন, জোটের শরিকদের ৬০-৬৫টি আসন দেওয়া হবে। আজ রোববার (১৮ নভেম্বর) সচিবালয়ে সাংবাদিকদের সঙ্গে আলাপকালে কাদের এ কথা জানান তিনি।\nআলোকচিত্রী ড. শহিদুল আলমের জামিন স্থগিত চেয়ে রাষ্ট্রপক্ষের আবেদন\nঅনলাইন ডেস্ক: তথ্য ও যোগাযোগ প্রযুক্তি আইনের মামলায় আলোকচিত্রী ড. শহিদুল আলমকে হাইকোর্টের দেওয়া জামিন স্থগিত চেয়ে আবেদন করেছে রাষ্ট্রপক্ষ। আজ রোববার অ্যাডভোকেট সুফিয়া খাতুন জানান, শহিদুল আলমের জামিন স্থগিত চেয়ে আবেদন করা হয়েছে। আজ দুপুরে আপিল বিভাগের চেম্বার বিচারপতির আদালতে স্থগিত আবেদনটির ওপর শুনানি হতে পারে। গত ১৫ নভেম্বর তথ্য ও যোগাযোগ প্রযুক্তি আইনের মামলায় আলোকচিত্রী ড. শহিদুল আলমকে জামিন দেন হাইকোর্ট। তার জামিন বিষয়ে রুল যথাযথ ঘোষণা করে বিচারপতি শেখ আব্দুল আউয়াল ও বিচারপতি ভীষ্মদেব চক্রবর্তী এই রায় ঘোষণা করেন। আদালতে শহিদুল আলমের পক্ষে শুনানি করেন ব্যারিস্টার সারা হোসেন। রাষ্ট্রপক্ষে ছিলেন ডেপুটি অ্যাটর্নি জেনারেল ফজলুর রহমান খান। ৬ নভেম্বর তথ্য ও যোগাযোগ প্রযুক্তি আইনের মামলায় আলোকচিত্রী ড. শহিদুল আলম হাইকোর্টে পুনরায় জামিন আবেদন করেন। ২৯ অক্টোবর শহিদুল আলমের জামিন আবেদন কার্যতালিকা থেকে বাদ দেন বিচারপতি এ কে এম আসাদুজ্জামান ও বিচারপতি এস এম মজিবুর রহমানের সমন্বয়ে গঠিত হাইকোর্ট বেঞ্চ। ২৯ অক্টোবর নিরাপদ সড়কের দাবিতে আন্দোলনের সময় আল-জাজিরা টেলিভিশন চ্যানেলে প্রচারিত আলোকচিত্রী ড. শহিদুল আলমের সাক্ষাৎকারের ভিডিও ফুটেজ দাখিল করতে বলেন হাইকোর্ট। ৭ অক্টোবর তথ্য ও যোগাযোগ প্রযুক্তি আইনের মামলায় আলোকচিত্রী ড. শহিদুল আলমকে কেন জামিন দেওয়া হবে না,তা জানতে চেয়ে রুল জারি করেছন হাইকোর্ট। গত ১৮ অক্টোবর ২য় বারের মতো ড. শহিদুল আলম হাইকোর্টে জামিন আবেদন করেন। ৪ সেপ্টেম্বর তথ্য ও যোগাযোগ প্রযুক্তি আইনের মামলায় আলোকচিত্রী শহিদুল আলমের জামিন আবেদন শুনতে বিব্রতবোধ করেন হাইকোর্টের আরেকটি বেঞ্চ। গত ১২ আগস্ট তথ্য ও যোগাযোগ প্রযুক্তি আইনের মামলায় আলোকচিত্রী শহিদুল আলমকে কারাগারে পাঠানোর আদেশ দেন আদালত। ৬ আগস্ট রমনা থানায় করা মামলায় শহিদুল আলমের সাত দিনের রিমান্ড মঞ্জুর করেন আদালত।\nলেভেল প্লেয়িং ফিল্ড নিশ্চিত করার পুরো দায়িত্ব নির্বাচন কমিশনের: কাদের\nঅনলাইন ডেস্ক: জাতীয় সংসদ নির্বাচনে লেভেল প্লেয়িং ফিল্ড নিশ্চিত করার পুরো দায়িত্ব নির্বাচন কমিশনের বলে জানিয়েছেন আওয়ামী লীগের সাধারণ সম্পাদক ওবায়দুল কাদের। শনিবার (১৭ নভেম্বর) সকালে রাজধানীর গুলশানে এক আলোচনা সভা শেষে সাংবাদিকদের সাথে আলাপকালে তিনি একথা জানান। দুই একদিনের মধ্যে আওয়ামী লীগের এবং এক সপ্তাহের মধ্যে শরিক দলের প্রার্থী তালিকা চূড়ান্ত করা হবে জানিয়ে ওবায়দুল কাদের বলেন, আজকালের মধ্যে আওয়ামী লীগ ৩০০ আসনের মনোনয়ন চূড়ান্ত করবে। শরিকদের ৬৫ থেকে ৭০টি আসন দেওয়া হবে। এক সপ্তাহের মধ্যে কোনো দলকে কত আসন দেওয়া হবে তা চূড়ান্ত করা হবে। তবে শরীক দলের প্রার্থী যদি বিজয় নিশ্চিত করতে পারে তাহলে সেসব আসনও ছেড়ে দেবে আওয়ামী লীগ। এসময় তিনি বলেন, বিদেশে লবিস্ট নিয়োগ করে নির্বাচন সুষ্ঠু হওয়া নিয়ে বিএনপি সংশয় সৃষ্টি করছে। এছাড়া সম্প্রতি নয়াপল্টনে তাদের সহিংস আচরণও ইঙ্গিত দেয় নির্বাচনে তাদের ভূমিকা কী হবে? এ সময় নির্বাচনকে কেন্দ্র করে ড. কামাল হোসেনের নেতৃত্বে গঠিত জাতীয় ঐক্যফ্রন্টকে একটি সাম্প্রদায়িক জোট বলেও আখ্যা দেন আওয়ামী লীগ সাধারণ সম্পাদক।\nকোনো প্রশ্নবিদ্ধ নির্বাচন চায় না: ইসি শাহাদাত\nঅনলাইন ডেস্ক: কোনো প্রশ্নবিদ্ধ নির্বাচন চায় না ইসি, নিরপেক্ষতার ব্যাপারে কোনো ছাড় দেয়া হবে না বলে জানিয়েছেন নির্বাচন কমিশনার শাহাদাত হোসেন। শনিবার সকালে আগারগাঁওয়ের নির্বাচন কমিশন কার্যালয়ে এক প্রশিক্ষণ কর্মসূচিতে তিনি এসব কথা বলেন। তিনি বলেন, যার যার অবস্থান থেকে আমাদের ওপর অর্পিত দায়িত্ব যথাযথভাবে পালন করতে হবে। এ নির্বাচন যাতে গ্রহণযোগ্য হয়, সে ব্যাপারে সবাইকে সচেষ্ট থাকতে হবে। এর আগে নির্বাচন কমিশনার কবিতা খানম শুক্রবার বলেছেন, পৃথিবীর কোথাও শতভাগ সুষ্ঠু নির্বাচন হয় না। তবে আমরা একটি গ্রহণযোগ্য নির্বাচন করতে চাই, যা নিয়ে কারও প্রশ্ন থাকবে না। তিনি বলেন, নির্বাচন কমিশনকে জবাবদিহি করতে হয় জনগণের কাছে। সুতরাং এমন কোনো নির্বাচন তারা করতে চান না, যার জন্য জনগণের প্রশ্নের মুখে পড়তে হয়।


পশ্চিমবঙ্গে বিধায়কের রহস্যজনক মৃত্যু, 'হত্যা' দাবি বিজেপির | প্রথম আলো\nআপডেট: ২৮ জুলাই ২০২০, ১৬: ৫১\nপশ্চিমবঙ্গের হেমতাবাদের বিধায়ক দেবেন্দ্র নাথ রায়কে খুন করে ঝুলিয়ে রাখার অভিযোগ তুলেছে বিজেপির রাজ্য শাখার নেতারা। দেবেন্দ্রনাথ রায়ের হাতপা বাঁধা ঝুলন্ত দেহ বাড়ি থেকে এক কিলোমিটার দূরে একটি বন্ধ দোকানের সামনে ঝুলন্ত অবস্থায় পাওয়া যায় আজ সোমবার। বিজেপি দাবি করেছে, মৃতদেহ পাওয়ার পর দেন্দ্রেনাথকে খুন করে তার মৃতদেহ ঝুলিয়ে রাখা হয়েছে।\nএই ঘটনার প্রতিবাদে কাল মঙ্গলবার উত্তরবঙ্গে ১২ ঘন্টার বনধের ডাক দিয়েছে বিজেপি। বিজেপির রাজ্য সভাপতি দিলীপ ঘোষ এই বনধের ডাক দেন। তিনি আরও , বলেছেন আগামী বুধবার রাজ্যের সমস্ত থানায় শাসকদলের গুন্ডাবাজি ও হত্যালীলার প্রতিবাদে বিক্ষোভ দেখাবে।\nমৃত বিধায়কের স্ত্রী চাঁদিমা রায় বলেছেন, রোববার গভীররাতে বিধায়ককে কেউ এসে ডেকে মোটর সাইকেলে করে নিয়ে যায়। এরপর আজ মেলে তাঁর হাতপা বাঁধা অবস্থায় ঝুলন্ত মৃতদেহ বাড়ি থেকে এক কিলোমিটার দূরে একটি বন্ধ দোকানের বারান্দায়। তিনি প্রশ্ন তোলেন, আত্মহত্যা করলে কি হাত পা বাঁধা থাকে?\nপুৃলিশ সুপার অবশ্য বলেছেন, প্রাথমিকভাবে মনে করা হচ্ছে এটি আত্মহত্যা হতে পারে। মৃতের পকেটে এতটি সুইসাই্ড নোট পাওয়া গেছে। সেখানে তিনি ঘটনার সঙ্গে কারা জড়িত তার নাম লিখে গেছেন। তবে পুলিশ সুপার তদন্তের স্বার্থে তা প্রকাশ করেননি। রাজ্য সরকার ঘটনার তদন্তের ভার দিয়েছে সিআইডির হাতে।\nএই ঘটনার পর তৃণমূল নেতা ও রাজ্যের পৌরমন্ত্রী ফিরহাদ হাকিম বলেছেন, পাগলে কিনা বলে, ছাগলে কিনা খায়? ওরা এখন হতাশায় ভুগে লাশের রাজনীতি করছে। পুলিশ তদন্ত করছে।\nঅন্যদিকে বিজেপির কেন্দ্রীয় সভাপতি জেপি নাড্ডা এই খবর পেয়ে এক ট্যুইট বার্তায় বলেছেন, এট ঘটনা মুখ্যমন্ত্রী মমতার পশ্চিমবঙ্গে গুন্ডারাজ কায়েম ও আইনশৃংখলা ব্যর্থতার কথা প্রমাণ করছে। সিপিএম নেতা ও সাবেক সাংসদ মহম্মদ সেলিম এই ঘটনার পূর্ণ তদন্তের দাবি করেছেন।\nএদিকে এই ঘটনার পর বিজেপি আজ কলকাতায় এক মৌন মিছিল বের করে। তারা এই হত্যাকান্ডের সঙ্গে জড়িতদের অবিলম্বে গ্রেপ্তার করে আইনানুগ শাস্তি দেওয়ার দাবি তোলে । বিজেপির রাজ্য নেতৃবৃন্দ আজ সোমবার বিকেলে রাজ্যপাল জগদীপ ধনখড়ের সঙ্গে রাজভবনে গিয়ে দেখা করে এই ঘটনার সুষ্ঠু তদন্ত এবং বিচার দাবি করেছে।


ঘরে বসে যোগ অনুশীলন:5টিপস - মনটি দুর্দান্ত - সংস্কৃতি\nজীবনের মুখোমুখি সম্পর্কে বাক্যাংশ\nমস্তিষ্কে কত নিউরোন রয়েছে?\nশান্ত এমন একটি বিশ্বের অন্তর্মুখী শক্তি যা কথা বলা বন্ধ করতে পারে না\nশোকের জন্য সান্ত্বনা বাক্যাংশ\nবাড়িতে যোগ অনুশীলন:5টিপস\nপ্রাচ্যের অনুশীলন যেমন যোগের ক্রমশ জনপ্রিয় হয়ে উঠছে। দিনের পর দিন বিশ্বের আরও বেশি লোক এই অনুশাসনের দিকে এগিয়ে চলেছে। তাদের শারীরিক স্বাস্থ্যের জন্য এবং একটি দুর্দান্ত অবদান দেখানো হয়েছে সংবেদনশীল , এ কারণেই তারা নতুন সমর্থক পাচ্ছেন । যাইহোক, অনেক লোক বাড়িতে কীভাবে যোগব্যায়াম অনুশীলন করবেন তা ভাবছেন, কারণ অন্য জায়গাগুলিতে এটি করার সময় বা নমনীয়তা নেই।\nস্মৃতি জন্য সহজ ব্যায়াম\nএগুলি ক্রিয়াকলাপটি সঠিকভাবে সংগঠিত এবং পরিকল্পনার বিষয়। অনুশীলন করুন বাড়িতে যোগব্যায়াম দুর্দান্ত ধারণা কারন তুমি পারো সময়ের সাথে আপনার প্রাপ্যতা অনুযায়ী নিজেকে সময় নির্ধারণ করুন । তদতিরিক্ত, আপনি কোর্সের অর্থ সাশ্রয় করেন এবং ট্রিপগুলি এড়িয়ে যান যা কখনও কখনও বিরক্ত হয়।\n'যোগব্যক্তি আমাদের বাস্তবতা থেকে বা দৈনন্দিন জীবনের দায়িত্ব থেকে দূরে সরে যায় না, তবে অভিজ্ঞতার ব্যবহারিক ক্ষেত্রে দৃ feet়তা এবং দৃ .়তার সাথে আমাদের পা রাখে। আমরা আমাদের জীবনকে অতিক্রম করি না, আরও ভাল কিছু আশা করে আমরা যে জীবনে ফেলে এসেছি আমরা ফিরে যাই ''\nআমাদের সবার অনুশীলন করা উচিত দ্য যোগ বাড়িতে আমরা যেভাবে মনে করি সবচেয়ে সুবিধাজনক । যাইহোক, কিছু টিপস সমস্ত কিছু সংগঠিত করার জন্য গাইড হিসাবে কাজ করে যাতে সেশনগুলি যতটা সম্ভব সম্পন্ন হয়। আপনার যে দিকগুলি বিবেচনা করা উচিত তা এখানে।\nবাড়িতে যোগব্যায়াম অনুশীলনের টিপস\n1. একটি আরামদায়ক জায়গা তৈরি করুন\nএকটি আরামদায়ক এবং শান্ত জায়গা সন্ধান করুন যেখানে কোনও বাধা থাকবে না। এটা যে খুব গুরুত্বপূর্ণ থাকা একটি মনোরম জায়গা , কারণ এটি এমন একটি দিক যা বাড়িতে যোগব্যায়াম অনুশীলনকে সহজতর করে। আপনার একটি যোগ ম্যাট এবং আরামদায়ক পোশাক দরকার।\nপ্রতিটি সেশনের জন্য একটি নির্দিষ্ট সময় স্থাপন করা ভাল। এটি ক্রিয়াকলাপের প্রতি আরও বৃহত্তর মনোভাব তৈরি করতে সহায়তা করে। তাছাড়া, এটি আপনার নিজের সাথে সংযোগ করা অপরিহার্য চেতনা গভীর এবং বাড়িতে যোগব্যায়াম অনুশীলনের উদ্দেশ্যে জোর দিন । যদি আপনি হৃদয় দিয়ে যোগ অনুশীলন না করেন, আপনি এটি থেকে লাভ করতে পারবেন না।\n2. কার্যকলাপের বৈশিষ্ট্যগুলি সংজ্ঞায়িত করুন ine\nযোগে কোনও সূত্র নেই। সবকিছু সিঙ্গেল মানিয়ে নিতে হবে ব্যক্তি এবং একক অধিবেশন । বিভিন্ন স্তর রয়েছে এবং প্রত্যেককে অবশ্যই তার বিবর্তনের ডিগ্রি সম্পর্কে সচেতন হতে হবে। অতএব, প্রতিটি সেশনটি নিজেই ডিজাইন এবং পরিকল্পনা করা প্রয়োজন।\nযাই হোক না কেন, ক্রিয়াকলাপের প্রতি সম্পূর্ণ মনোযোগ রাখা এবং শরীর আপনাকে যা বলে তা সর্বদা শোনার পরামর্শ দেওয়া হয়। অধিবেশনটি অবশ্যই আনন্দদায়ক হতে হবে, আপনি নিজেকে জোর করবেন না। এই বলেছিল, আপনি যখন শিক্ষানবিস হন তবে 30 সেকেন্ডের বেশি সময় ধরে একই অবস্থান বজায় রাখার পরামর্শ দেওয়া হয় না । এবং অর্ধ ঘন্টা সেশন দিয়ে শুরু করা আরও কার্যকর হতে পারে।\nগণিতের সমস্যা কীভাবে সমাধান করবেন\nপ্রেম করার আকাঙ্ক্ষার অভাব\n3. একটি জার্নাল রাখুন\nবাড়িতে যোগব্যায়াম অনুশীলনের জন্য, সেশনে কী ঘটে যায় তার দৈনিক জার্নাল রাখার চেয়ে ভাল আর কিছু নয় । যোগব্যায়াম করার আগে এবং সময় করার পরে আপনার কেমন অনুভূতি রয়েছে তা লিখে রাখা গুরুত্বপূর্ণ। আপনি কী অসুবিধাগুলি খুঁজে পান এবং আপনার অনুভূতি আপনাকে এই শরীরচর্চা এবং আপনার শরীরের উপর এই অনুশীলনের প্রভাবগুলি সম্পর্কে কী বলে মন ।\nএছাড়াও সম্পাদিত অবস্থানগুলি, তাদের প্রত্যেকের জন্য নিবেদিত সময় এবং শরীরের দ্বারা প্রেরিত সংকেতগুলি নোট করুন তাদের সম্পাদন। এটি আপনার অনুশীলনের নিয়ন্ত্রণে থাকার একটি উপায়, তবে আপনি যে কোনও অগ্রগতি করছেন তা সনাক্তকরণও।\n৪. প্রগতিশীলভাবে অভিনবত্বকে একীভূত করুন\nপ্রতিটি নতুন অবস্থান মহান মনোযোগ প্রয়োজন। যতক্ষণ না আপনি পুরোপুরি আত্মবিশ্বাসী হন যে আপনি এটি কীভাবে করবেন তা অবধি চেষ্টা করবেন না । সাবধানে দেখুন, বিশ্লেষণ করুন এবং শান্তভাবে এগিয়ে যান। যদি সম্ভব হয় তবে এটি ধীরে ধীরে সম্পূর্ণ করুন, একবারে নয়। আপনার শরীর যা প্রকাশ করে সে সম্পর্কে সংবেদনশীল হন। কোনও অসুবিধা বা অসুবিধা থাকলে চালিয়ে যান না। মূল্যায়ন।\nবাড়িতে যোগ অনুশীলনের জন্য বিভিন্ন স্টাইলটি জানা সুবিধাজনক । ইন্টারনেটে অসংখ্য ভিডিও রয়েছে যা পার্থক্য দেখায়। কখনও কখনও অগ্রগতি কেবল তখনই করা হয় না কারণ শৈলী আমাদের পক্ষে সবচেয়ে উপযুক্ত নয়। এটি পরিবর্তন করা খুব সহজ হতে পারে।\n৫. শ্বাস নিন, শিথিল করুন এবং ধ্যান করুন\nবাড়িতে যোগ অনুশীলন করা অবশ্যই একটি সম্পূর্ণ ক্রিয়াকলাপ। এর অর্থ হল আপনার ধ্যানের বেশ কয়েকটি উপাদান অন্তর্ভুক্ত করা উচিত। প্রথমটি শ্বাস নিচ্ছে যা অধিবেশনটির জন্য প্রাথমিক নোঙ্গর হিসাবে কাজ করে । আপনি যদি শ্বাস ফোকাস করে থাকেন তবে শীঘ্রই আপনি বর্তমান মুহুর্তের সাথে পুরোপুরি সংযোগ করতে সক্ষম হবেন।\nযোগ সেশনের আগে এবং পরে উভয়ই শিথিল করা সুবিধাজনক। চূড়ান্ত লক্ষ্য ধ্যানকে শক্তিশালী করা, যা সমস্ত কিছুর অক্ষ । এটি সহজ নয় এবং কেবল সময় এবং অধ্যবসায়ের দ্বারা অর্জন করা হয়।\nশেষ পর্যন্ত, লক্ষ্য আমাদের নিজের সম্পর্কে আরও ভাল বোধ করার জন্য একটি স্থান তৈরি করা । অতএব, সর্বাধিক গুরুত্বপূর্ণ বিষয় হ'ল সবকিছু স্বেচ্ছাসেবী এবং আপনি এটি সর্বোত্তম মনোভাব এবং অনুপ্রেরণা দিয়ে করেন। যে কেউ বাড়িতে বা অন্য কোথাও যোগব্যায়াম করে সেগুলি সুবিধাগুলি জানে। এবং প্রতিটি অনুশীলনটি এইভাবে হওয়া উচিত: দুর্দান্ত।\nযোগব্যায়াম: স্বাস্থ্য উপকারী\nযোগব্যতা একটি পৈত্রিক অনুশীলন যার অর্থ ইউনিয়নের সাথে সম্পর্কিত, যুক্ত হওয়ার একটি ক্রিয়া। শব্দটি সংস্কৃত থেকে এসেছে ...